
Z A K O N
O IZMENAMA I DOPUNAMA ZAKONA O PORESKOM POSTUPKU I PORESKOJ ADMINISTRACIJI
Član 1.

U Zakonu o poreskom postupku i poreskoj administraciji („Službeni glasnik RS”, br. 80/02, 84/02 – ispravka, 23/03 – ispravka, 70/03, 55/04, 61/05, 85/05 – dr. zakon, 62/06 – dr. zakon, 61/07, 20/09, 72/09 – dr. zakon, 53/10, 101/11, 2/12 – ispravka, 93/12, 47/13, 108/13, 68/14, 105/14, 91/15 – autentično tumačenje, 112/15, 15/16, 108/16, 30/18, 95/18, 86/19, 144/20, 96/21, 138/22, 94/24 i 109/25), u članu 10. stav 4. posle reči: „rešenje” dodaju se zapeta i reči: „odnosno uverenje”.

Član 2.

U članu 38. stav 8. menja se i glasi: 

„Poresku prijavu umesto poreskog obveznika Poreska uprava podnosi:

1)
po službenoj dužnosti;

2)
po osnovu nalaza kontrole sa danom donošenja rešenja iz člana 54. stav 2. tačka 2) podtačka (1) ovog zakona.”.

Član 3.

U članu 39. posle stava 1. dodaje se novi stav 2, koji glasi:

„Zahtev iz stava 1. ovog člana podnosi se posebno za svaki poreski oblik i svaki poreski period.”.

Posle dosadašnjeg stava 2, koji postaje stav 3, dodaju se novi st. 4. i 5, koji glase: 

„Ako Poreska uprava odobri produženje roka za podnošenje poreske prijave, to odobrenje se odnosi i na dospelost poreske obaveze, na koju se prijava odnosi.

Ako poreski obveznik podnese poresku prijavu po isteku roka koji je odobren zaključkom iz stava 3. ovog člana, poreska obaveza iz navedene prijave dospeva u roku propisanom posebnim zakonom.”.

Dosadašnji stav 3. postaje stav 6.

U dosadašnjem stavu 4, koji postaje stav 7, reči: „stava 2.” zamenjuju se rečima: „stava 3.”.

Član 4.

U članu 40. stav 1. posle reči: „koju je podneo Poreskoj upravi” dodaju se zapeta i reči: „odnosno poreska prijava koju je umesto poreskog obveznika podnela Poreska uprava po službenoj dužnosti”.

U stavu 3. reči: „najviše dva puta” brišu se.

Član 5.

Posle člana 41b dodaju se naziv člana 41v i član 41v i naziv člana 41g i član 41g, koji glase:

„Poreska prijava o obračunatom godišnjem porezu na dohodak građana
Član 41v
Poresku prijavu o obračunatom godišnjem porezu na dohodak građana po službenoj dužnosti podnosi Poreska uprava umesto poreskog obveznika, u slučaju kada poreski obveznik propusti da je podnese u roku propisanom zakonom kojim se uređuje porez na dohodak građana.

Poreska prijava poreza na dodatu vrednost
Član 41g
Poresku prijavu poreza na dodatu vrednost koju poreski obveznik ne podnese u propisanom roku, sačinjava Poreska uprava i podnosi po službenoj dužnosti.

Poreska prijava iz stava 1. ovog člana sačinjava se na osnovu preliminarne poreske prijave formirane u sistemu elektronskih faktura, u skladu sa zakonom kojim se uređuje elektronsko fakturisanje.

Poreska prijava poreza na dodatu vrednost podneta po službenoj dužnosti sadrži podatke koji se odnose isključivo na obračunati porez na dodatu vrednost, preuzete iz preliminarne poreske prijave.”.

Član 6.

U članu 63. dodaje se stav 4, koji glasi:

„Ako Poreska uprava, u roku od tri godine od dana donošenja privremenog rešenja, ne donese rešenje kojim se zamenjuje privremeno rešenje, poreska obaveza utvrđena privremenim rešenjem smatraće se konačno utvrđenom poreskom obavezom.”.

Član 7.

Posle člana 70. dodaje se novi član 70a, koji glasi:

„Član 70a
Poreska uprava po službenoj dužnosti vrši namirenje dospelih, a neizmirenih obaveza po jednom uplatnom računu akcize iz preplate sa drugog uplatnog računa akcize iskazanih u istoj poreskoj prijavi za isti obračunski period.

Ako nakon namirenja iz stava 1. ovog člana preostane preplata, ista se koristi za namirenje drugih dospelih, a neizmirenih obaveza po osnovu akcize, shodnom primenom člana 70. ovog zakona.”.

Član 8.

U članu 75. stav 7. menja se i glasi:

„Ako se u toku kontrole utvrdi razlika poreske obaveze, kamata se obračunava za period počev od narednog dana od dana dospelosti obaveze do dana uplate.”

Član 9.

U nazivu iznad člana 114z posle reči: „sporednih poreskih davanja” dodaju se reči: „povraćaj, poreski kredit, refakciju refundaciju, kao i namirenje dospelih obaveza putem preknjižavanja poreza”.

U članu 114z stav 1. u uvodnoj rečenici posle reči: „sporednih poreskih davanja” dodaju se zapeta i reči: „povraćaj, poreski kredit, refakciju refundaciju, kao i namirenje dospelih obaveza putem preknjižavanja poreza”.

Član 10.

U članu 128. stav 6. reči: „koji delatnost obavlja na prostoru održavanja manifestacija” zamenjuju se rečima: „iz člana 131. stav 6. ovog zakona”. 

Član 11.

U članu 129. stav 3. menja se i glasi:

„Na osnovu rešenja iz stava 1. ovog člana Poreska uprava podnosi poresku prijavu umesto poreskog obveznika u kojoj otklanja utvrđene nepravilnosti, ako je poreska prijava osnov za evidentiranje iznosa utvrđenog poreza iz člana 62. stav 2. tačka 1) ovog zakona.”

Stav 4. briše se.

Dosadašnji stav 5. postaje stav 4.

Član 12.

U članu 131. stav 6. menja se i glasi:

„Izuzetno od stava 2. ovog člana, zabrana vršenja delatnosti poreskom obvezniku koji:

1)
delatnost obavlja na prostoru održavanja manifestacija (vašara, festivala, izložbi i drugih manifestacija u sklopu kulturnih, muzičkih, sportskih i drugih društvenih aktivnosti) izriče se za period trajanja te manifestacije;

2)
za promet od prodaje roba ili pružanja usluga izda račun koji sadrži dvodimenzionalni bar-kôd (eng. QR - Quick Response), a za koji se verifikacijom utvrdi da nije generisan putem sistema elektronske fiskalizacije Poreske uprave Republike Srbije, odnosno sadrži QR kod koji ne vodi ka portalu Poreske uprave ili sadrži QR kod koji vodi ka fiskalnom računu koji se ne odnosi na evidentirani promet, već na drugi fiskalni račun, drugi iznos, datum, artikle ili drugog obveznika ili da predstavlja dokument koji je naknadno izmenjen, kombinovan ili tehnički izrađen, izriče se u trajanju od jedne godine.”.

Dodaje se stav 7, koji glasi:

„Mera zabrane vršenja delatnosti poreskom obvezniku iz stava 6. ovog člana izriče se odmah.”.

Član 13.

U članu 167. stav 4. tačka 1) menja se i glasi:

„1) unutrašnje uređenje i sistematizaciju radnih mesta u Poreskoj upravi;”.

Član 14.

U članu 169a stav 2. reči: „preuzimanjem državnog službenika iz drugog državnog organa” zamenjuju se rečima: „premeštajem po osnovu sporazuma o preuzimanju”. 

Član 15.

U članu 169g stav 1. reči: „od najviše tri kandidata sa najboljim rezultatom postignutim” zamenjuju se rečima: „koji su ispunili merila za izbor”. 
Član 16.

Naziv iznad člana 169d i član 169d menja se i glasi:

„Bezbednosne provere kandidata
Član 169d
Na pisani zahtev Poreske uprave, u kome se navode pravni osnov, svrha i obim proveravanja, obavljaju se bezbednosne provere kandidata sa liste za izbor na radna mesta sa povećanim bezbednosnim rizikom, a pre donošenja rešenja o prijemu u radni odnos, odnosno rešenja o premeštaju. 

Radna mesta sa povećanim bezbednosnim rizikom u Poreskoj upravi su radna mesta na kojima se obavljaju poslovi: poreske kontrole, naplate, poreske policije i u oblasti informacionih i komunikacionih tehnologija.

Bezbednosne provere, uz prethodnu pisanu saglasnost kandidata, vrši Bezbednosno-informativna agencija u svrhu utvrđivanja postojanja smetnji sa stanovišta bezbednosti Republike Srbije.

Ukoliko lice iz stava 3. ovog člana odbije da potpiše saglasnost, smatraće se da je odustalo od postupka zasnivanja radnog odnosa.

O sprovedenom bezbednosnom proveravanju sačinjava se izveštaj koji se dostavlja Poreskoj upravi. Negativan izveštaj o sprovedenom bezbednosnom proveravanju (u daljem tekstu: izveštaj) predstavlja smetnju da kandidat bude izabran i primljen u radni odnos, odnosno premešten u poresku upravu, čak i ako je jedini kandidat na listi za izbor. Konačnu odluku o izboru kandidata za prijem u radni odnos donosi komisija za izbor kandidata, u skladu sa dostavljenim izveštajem.

Podaci prikupljeni bezbednosnim proveravanjem evidentiraju se, čuvaju i štite prema zakonu kojim se uređuje tajnost podataka i zakonu kojim se uređuje zaštita podataka o ličnosti, a koriste samo u svrhu za koju su prikupljeni.”.

Član 17.

Član 169e menja se i glasi:


„Član 169e
„Pored slučajeva privremenog premeštaja državnih službenika u istom državnom organu, uređenih propisima o radnim odnosima u državnim organima, poreski službenik, može biti premešten na radno mesto u više zvanje u trajanju do 24 meseca, ukoliko ispunjava uslove u pogledu stepena i vrste stručne spreme, kompetencija potrebnih za obavljanje poslova radnog mesta na koje se premešta i ukoliko je potrebno da se radno mesto hitno popuni ili u slučaju zamene odsutnog poreskog službenika.

Poreski službenik koji je privremeno premešten u skladu sa stavom 1. ovog člana, stiče sva prava radnog mesta na koje je privremeno premešten, dok premeštaj traje.

Nakon isteka privremenog premeštaja na radno mesto u više zvanje, poreski službenik iz stava 1. ovog člana, nastavlja da radi na radnom mestu sa kog je privremeno premešten u više zvanje i utvrđuje mu se koeficijent za obračun plate koji je imao do privremenog premeštaja uz eventualno uvećanje koeficijenta po osnovu nagrađivanja kroz platne razrede ukoliko je ostvario pravo na nagrađivanje.

Poreski službenik iz stava 1. ovog člana, nakon isteka privremenog premeštaja, može biti trajno premešten na radno mesto u više zvanje u skladu sa odredbom člana 169lj ovog zakona, po osnovu ocena vrednovanja radne uspešnosti ostvarenih dok je bio privremeno premešten.”.

Član 18.

U članu 169lj stav 2. tačka 5) menja se i glasi:


„5) da je dva puta uzastopno pre sticanja neposredno višeg zvanja utvrđeno najmanje da:

(1) „prevazilazi očekivanja” za radno mesto u zvanju glavni poreski savetnik;

(2) „ispunjava očekivanja” za radno mesto u ostalim zvanjima.”.

Stav 3. menja se i glasi:

„Izuzetno, poreski službenik koji je napredovao premeštajem jer je dva puta uzastopno utvrđeno da „prevazilazi očekivanja” može, i ako ne ispunjava uslove vezane za radno iskustvo u struci, da bude premešten shodno stavu 1. ovog člana, ako je opet utvrđeno da „prevazilazi očekivanja”.”.

Član 19.

Odredba člana 4. stav 2. ovog zakona, kojom se briše ograničenje podnošenja broja izmenjene poreske prijave, odnosi se i na poreske prijave podnete do dana stupanja na snagu ovog zakona.

Član 20.

Ovaj zakon stupa na snagu osmog dana od dana objavljivanja u „Službenom glasniku Republike Srbije”, osim člana 7. ovog zakona koji se primenjuje počev od 1. februara 2027. godine.
O B R A Z L O Ž E NJ E
I. USTAVNI OSNOV ZA DONOŠENJE ZAKONA
Ustavni osnov za donošenje ovog zakona sadržan je u odredbama člana 97. tač. 6. i 15. Ustava Republike Srbije, prema kojima Republika Srbija, između ostalog, uređuje poreski sistem i obezbeđuje finansiranje ostvarivanja prava i dužnosti Republike Srbije, utvrđenih Ustavom i zakonom.

II. RAZLOZI ZA DONOŠENJE ZAKONA
·   Problemi koje ovaj zakon treba da reši, odnosno ciljevi koji se ovim zakonom postižu 

Ključni ciljevi Predloga zakona o izmenama i dopunama Zakona o poreskom postupku i poreskoj administraciji kojim se vrše izmene i dopune odredaba Zakona o poreskom postupku i poreskoj administraciji („Službeni glasnik RSˮ, br. 80/02, 84/02 - ispravka, 23/03 - ispravka, 70/03,55/04, 61/05, 85/05 - dr. zakon, 62/06 - dr. zakon, 61/07, 20/09, 72/09 - dr. zakon, 53/10, 101/11, 2/12 - ispravka, 93/12, 47/13, 108/13, 68/14, 105/14, 91/15 - autentično tumačenje, 112/15, 15/16, 108/16, 30/18, 95/18, 86/19, 144/20, 96/21, 138/22, 94/24 i 109/25 - u daljem tekstu: ZPPPA) sastoje se u preciziranju i pravnotehničkom usaglašavanju normi, kako bi se primena ZPPPA realizovala sa što manje tumačenja, a time i efikasnije i doslednije sprovodio poreski postupak. 

Razlozi za donošenje Predloga zakona o izmenama i dopunama i neophodnost preciziranja, odnosno pravnotehničkog usaglašavanja odredaba ZPPPA ogledaju se u:

· Pravnotehničkom usklađivanju pojedinih odredaba ZPPPA kako bi se primena ZPPPA realizovala sa što manje tumačenja i na taj način doprinelo bržem sprovođenju poreskog postupka.

· Preciziranju odredaba ZPPPA koje se odnose na zakonski osnov za uspostavljanje jasnih pravila da se navedenim izmenama postojeći informacioni sistem Poreske uprave implementira u novi informacioni sistem SiTAX.

Naime, tokom analize poslovnih procesa i pripreme za implementaciju novog informacionog sistema SiTAX, identifikovane su odredbe čija primena u praksi može dovesti do različitih tumačenja u istim ili sličnim činjeničnim i pravnim situacijama, kao i odredbe koje nisu dovoljno precizne sa aspekta automatizacije i digitalizacije postupaka. Uočene su i pojedine procedure koje zahtevaju dodatno normativno preciziranje radi efikasnijeg postupanja poreskih organa i doslednijeg ostvarivanja prava i obaveza poreskih obveznika.

 Uvođenje novog informacionog sistema SiTAX podrazumeva standardizaciju i digitalizaciju poreskih postupaka, što zahteva jasno, precizno i nedvosmisleno definisane pravne norme. Informacioni sistem mora da obezbedi jednoobrazno postupanje u svim istovetnim pravnim situacijama, zbog čega je neophodno otkloniti normativne nejasnoće i obezbediti doslednu primenu propisa na celoj teritoriji Republike Srbije;

· Preciziranje odredaba ZPPPA kojima se važeći sistem sankcija za zabranu vršenja delatnosti dopunjuje sankcionisanjem nove uočene zloupotrebe sistema fiskalizacije čije procesuiranje će doprineti pravnoj sigurnosti i efikasnosti poreskog postupka; 

· Preciziranju odredaba ZPPPA koje uređuju radnopravne odnose zaposlenih i organizaciju Poreske uprave u cilju usaglašavanja sa odredbama zakona koji uređuje državne službenike.

·   Razmatrane mogućnosti da se problemi reše i bez donošenja zakona 

Imajući u vidu da je reč o poreskom postupku i pravima i obavezama kako poreskih obveznika, tako i nadležnih poreskih organa (Poreske uprave i nadležnih poreskih organa jedinaca lokalnih samouprava) koji su uređeni ZPPPA, sledi da se izmene i dopune pravila poreskog postupka mogu vršiti samo zakonom. 

Prema tome, kako materija koja se uređuje ZPPPA spada u zakonodavnu regulativu, nije razmatrano, niti je bilo osnova za razmatranje njenog uređenja drugim zakonom ili podzakonskim aktom.

·    Zašto je donošenje zakona najbolji način za rešavanje problema
Uređivanjem ove materije zakonom daje se doprinos pravnoj sigurnosti i obezbeđuje transparentnost u vođenju poreske politike. 

Naime, zakon je opšti pravni akt koji se objavljuje i koji stvara jednaka prava i obaveze za sve subjekte koji se nađu u istoj poresko-pravnoj situaciji, čime se postiže transparentnost u njegovoj primeni.

III. OBJAŠNJENJE OSNOVNIH PRAVNIH INSTITUTA I POJEDINAČNIH  REŠENJA

Uz čl. 1, 6, 8. i 9. Predloga zakona – vrši se pravnotehničko usklađivanje odredaba ZPPPA kako bi se primena ZPPPA realizovala sa što manje tumačenja, a time i efikasnije i doslednije sprovodio poreski postupak, i to:

· Izmenom člana 10. stav 4. ZPPPA, izvršeno je usaglašavanje sa odredbama zakona koji uređuje doprinose za obavezno socijalno osiguranje u delu kojim je uređeno pitanje povraćaja više plaćenog doprinosa za obavezno socijalno osiguranje kada su doprinosi koje je obveznik doprinosa sam platio, odnosno kome je u njegovo ime i u njegovu korist plaćen doprinos iz osnovice koja prelazi iznos najviše godišnje osnovice za kalendarsku godinu. 


 Naime,  podzakonskim aktom – Pravilnikom o uslovima, postupku i načinu za povraćaj više plaćenog doprinosa za obavezno socijalno osiguranje i prestanku obaveze plaćanja doprinosa po osnovu ugovorene naknade u toku tekuće godine („Službeni glasnik RS broj 29/26, a koji je u primeni od 3. aprila 2026. godine, propisano je da se uverenje organizacije nadležne za obavezno penzijsko i invalidsko osiguranje smatra relevantnom dokumentacijom za ostvarivanje prava na povraćaj više plaćenog doprinosa.

· dopunom člana 63. ZPPPA izvršeno je preciziranje ove odredbe u smislu da se poreska obaveza utvrđena privremenim rešenjem smatra konačno utvrđenom u situaciji kada poreski organ, u roku od tri godine od dana donošenja privremenog rešenja, ne donese rešenje kojim se zamenjuje privremeno rešenje.

· Izmenom člana 75. ZPPPA usklađeni su obračuni kamata na način predviđen u stavu 1. ovog člana ZPPPA, sa obračunom kamate na novoutvrđene javne prihode u postupku kontrole. Na ovaj način se vrši izjednačavanje obračuna kamate u postupcima kontrole sa ostalim postupcima na istovetan način propisan odredbom stava 1. ovog člana ZPPPA.

· Postojeće odredbe člana 114z ZPPPA štite javni interes u pogledu nastupanja zastoja zastarelosti prava na utvrđivanje i naplatu javnih prihoda, te bi se predloženom izmenom navedenog člana, na jednak način, pružila i pravna zaštita poreskom obvezniku u smislu nastupanja zastoja zastarelosti kod prava na povraćaj, preknjižavanje, refakciju i refundaciju, kao i namirenje dospelih obaveza putem preknjižavanja poreza, čime se na jednak način obezbeđuje primena načela zakonitosti u okviru ZPPPA kako prema nadležnom poreskom organu, tako i prema poreskim obveznicima.

Uz čl. 2-5, čl. 7, 11. i 19. Predloga zakona – Cilj navedenih izmena zakona je usklađivanje odredaba ZPPPA i postupanja Poreske uprave u skladu sa pravcima i potrebama novog poslovnog modela koji obezbeđuje dodatnu automatizaciju i digitalizaciju poreskog postupka. Novi informacioni sistem mora da obezbedi jednoobrazno postupanje u svim istovetnim pravnim situacijama, zbog čega je neophodno otkloniti normativne nejasnoće i obezbediti doslednu primenu propisa na celoj teritoriji Republike Srbije

S tim u vezi izvršene su izmene člana 38. ZPPPA kojima je precizirano da poresku prijavu, umesto poreskog obveznika, može podneti Poreska uprava po službenoj dužnosti, na osnovu službenih evidencija, i po nalogu kontrole, na osnovu činjenica utvrđenih u postupku kontrole. 

Dopunom člana 39. ZPPPA precizirano je da se sa produženjem roka za podnošenje poreske prijave istovremeno produžava i rok dospelosti poreske obaveze. Takođe, uređen je način podnošenja zahteva za produženje roka za podnošenje poreske prijave u smislu poreskog oblika i poreskog perioda za koji se podnosi. 

U članu 40. ZPPPA, u postupku podnošenja izmenjene poreske prijave propisuje se da ako poreski obveznik ustanovi da poreska prijava, koju je podneo Poreskoj upravi, odnosno poreska prijava koju je umesto poreskog obveznika podnela poreska uprava, sadrži grešku koja za posledicu ima pogrešno utvrđenu visinu poreske obaveze, odnosno propust druge vrste, dužan je da odmah, a najkasnije do isteka roka zastarelosti, podnese poresku prijavu u kojoj su greška ili propust otklonjeni, s tim da nije ograničen brojem podnošenja izmenjene poreske prijave. 

U prelaznoj odredbi utvrđuje se da se predložena izmena odnosi i na sve poreske prijave podnete do dana stupanja na snagu ovog zakona.

Dodavanjem novog član 41v ZPPPA  uređuje se postupanje poreskog organa kada poreski obveznik ne podnese poresku prijavu za godišnji porez na dohodak građana u propisanom roku, tako što organ po službenoj dužnosti podnosi poresku prijavu sa ciljem povećanja efikasnosti poreske administracije i jačanja poreske discipline, uz smanjenje mogućnosti izbegavanja plaćanja poreskih obaveza, dok se dodavanjem novog člana 41g ZPPPA uređuje postupanje poreskog organa kada poreski obveznik ne podnese poresku prijavu za porez na dodatu vrednost u propisanom roku, tako što organ po službenoj dužnosti podnosi poresku prijavu na osnovu preliminarne poreske prijavi iz sistema elektronskih faktura, sa ciljem povećanja efikasnosti poreske administracije i jačanja poreske discipline, uz smanjenje mogućnosti izbegavanja plaćanja poreskih obaveza.

Razlozi propisivanja novog člana 70a ogledaju se u potrebi da se, u okviru unapređenja informacionog sistema Poreske uprave, preciznije uredi način namirenja obaveza po osnovu akcize u slučajevima kada je u istoj poreskoj prijavi za isti obračunski period iskazana preplata na jednom računu akcize, a istovremeno postoji dospela, a neizmirena obaveza na drugom računu akcize.

Predloženim rešenjem omogućava se da Poreska uprava po službenoj dužnosti, bez podnošenja zahteva poreskog obveznika, najpre izvrši namirenje dospelih, a neizmirenih obaveza po osnovu jednog oblika akcize iz preplate po drugom obliku akcize iskazane u istoj poreskoj prijavi za isti obračunski period. Ukoliko nakon takvog namirenja preostane preplata, ona se koristi za namirenje drugih dospelih, a neizmirenih obaveza po osnovu akcize, shodnom primenom  člana 70. ZPPPA.

Predloženo rešenje primenjivaće se počev od 1. februara 2027. godine
Izmenom člana 129. ZPPPA obezbeđuje se tačnost poreskih evidencija i efikasno sprovođenje donetog rešenja u postupku poreske kontrole.Na taj način se podaci u poreskim evidencijama usklađuju sa utvrđenim činjeničnim stanjem, bez potrebe za dodatnim radnjama poreskog obveznika, kada je poreska prijava osnov za evidentiranje iznosa utvrđenog poreza iz člana 62. stav 2. tačka 1) ZPPPA. 

Istovremeno, ovakvo rešenje doprinosi efikasnijem sprovođenju poreskog postupka i obezbeđuje evidentiranje donetog rešenja u poreskim evidencijama.

Uz čl. 10. i 12. Predloga zakona - vrši se preciziranje odredaba ZPPPA kojima se propisuje sistem sankcija za zabranu vršenja delatnosti.

Naime, tokom poreskih kontrola uočen je novi, posebno sofisticiran oblik zloupotrebe sistema fiskalizacije, koji važeći propisi ne prepoznaju dovoljno jasno, niti omogućavaju adekvatnu i delotvornu reakciju nadležnih organa. 

Naime, u kontroli evidentiranja prometa utvrđeno je da poreski obveznik u istom poslovnom prostoru istovremeno koristi dva sistema za izdavanje računa. Jedan sistem predstavlja zakonito prijavljen i registrovan uređaj, koji izdaje račune u skladu sa propisima i kroz sistem elektronske fiskalizacije Poreske uprave, dok se drugi sistem, koji je u potpunosti neovlašćen i neprijavljen, koristi za izdavanje dokumenata koji po svom izgledu imaju sva obeležja fiskalnog računa, uključujući i kod, ali koji ne potiču iz sistema elektronske fiskalizacije. 

U konkretnom slučaju QR kodovi na takvim računima upućuju ili na ne postojeće fiskalne račune ili na fiskalne račune koji se odnose na potpuno drugi promet, pri čemu je evidentno da su QR kodovi preuzeti sa ranije izdatih zakonitih fiskalnih računa i naknadno korišćeni u izradi lažnih dokumenata. Takvi dokumenti su potom izdavani kupcima kao fiskalni računi.

S tim u vezi, vrši se adekvatno pravnotehničko usklađivanje odredaba člana 128. stav 6. ZPPPA sa pomenutim izmenama.

Uz čl. 13-18. Predloga zakona - vrši se usklađivanje odredaba ZPPPA koje uređuju radnopravne odnose u Poreskoj upravi sa odredbama Zakona o državnim službenicima („Službeni glasnik RS”, br. 79/05, 81/05 - ispravka, 83/05 - ispravka, 64/07, 67/07 - ispravka, 116/08, 104/09, 99/14, 94/17, 95/18, 157/20, 142/22, 13/25 - odluka US, 19/25, 109/ 25 i 9/26 – u daljem tekstu: ZODS).

Izmenom odredaba člana 169a ZPPPA prelazi se na primenu ZODS u pogledu popunjavanja radnog mesta premeštanjem po osnovu sporazuma o preuzimanju.

Usklađivanje sa odredbama zakona koji uređuje državne službenike izvršeno je i u članu 167g ZPPPA tako što se propisuje da ako konkursna komisija posle sprovedenog postupka izbora utvrdi da neki od kandidata ili svi kandidati ispunjavaju merila propisana za izbor, sačinjava listu za izbor kandidata koji su ispunili merila za izbor u postupku izbora  i istu dostavlja direktoru Poreske uprave.

U članu 169e ZPPPA propisuje se da pored slučajeva privremenog premeštaja državnih službenika u istom državnom organu, uređenih propisima o radnim odnosima u državnim organima, poreski službenik, može biti premešten na radno mesto u više zvanje u trajanju do 24 meseca, ukoliko ispunjava uslove u pogledu stepena i vrste stručne spreme, kompetencija potrebnih za obavljanje poslova radnog mesta na koje se premešta i ukoliko je potrebno da se radno mesto hitno popuni ili u slučaju zamene odsutnog poreskog službenika.

Naime, u situaciji kada je poreski službenik koji je raspoređen na radno mesto koje je razvrstano u neko od najviših zvanja i koje je rukovodeće, privremeno sprečen za rad u dužem vremenskom periodu, a imajući u vidu nesmetano i blagovremeno obavljanje poslova određenog radnog mesta, teško je primeniti član 93. Zakona o državnim službenicima zbog nedovoljnog broja zaposlenih raspoređenih na drugim odgovarajućim radnim mestima. 

Takođe, uređena su i prava ovih poreskih službenika nakon privremenog premeštaja.

Izmena člana 169d ZPPPA, kojom se uvode bezbedonosne provere kandidata na radna mesta sa povećanim bezbednosnim rizikom, predlaže se imajući u vidu značaj Poreske uprave, kao uprave u sastavu Ministarstva finansija i stepen poverljivosti podataka kojima ovaj organ raspolaže.

Izmenama odredba člana 169lj ZPPPA, između ostalog, utvrđuju se kompetencije za sva radna mesta državnih službenika i u delu koji se odnosi na vrednovanje radne uspešnosti u skladu sa odredbama zakona koji uređuje državne službenike.


Uz član 20. Predloga zakona – uređuju se završne odredbe za primenu ovog zakona. Predlaže se da ovaj zakon stupi na snagu osmog dana od dana objavljivanja, osim člana 16. ovog zakona, koji se primenjuje počev od 1. februara 2027. godine.

IV. FINANSIJSKA SREDSTVA POTREBNA ZA SPROVOĐENJE ZAKONA
Za sprovođenje ovog zakona nije potrebno obezbediti dodatna sredstva u budžetu Republike Srbije.

V. PREGLED ODREDABA ZAKONA KOJE SE MENJAJU, ODNOSNO DOPUNJUJU
Član 10.

Poreskopravni odnos je odnos javnog prava koji obuhvata prava i obaveze u poreskom postupku Poreske uprave s jedne i fizičkog, odnosno pravnog lica, kao i otvorenog investicionog fonda, odnosno alternativnog investicionog fonda koji nema svojstvo pravnog lica, a koji je upisan u odgovarajući registar u skladu sa zakonom (u daljem tekstu: fond), s druge strane, kojim se uređuje: 

1) obaveza plaćanja poreza, obaveza obezbeđenja poreske obaveze i obaveza plaćanja sporednih poreskih davanja od strane fizičkog, odnosno pravnog lica, kao i fonda i pravo Poreske uprave da zahteva ispunjenje ovih obaveza; 

2) obaveza fizičkog, odnosno pravnog lica, kao i fonda da, u skladu sa zakonom, utvrdi porez, odnosno, po odbitku, naplati porez u ime poreskog obveznika, vodi propisano računovodstvo, podnosi poreske prijave, dostavlja Poreskoj upravi traženu dokumentaciju i podatke, ne obavlja plaćanja na način drukčiji od propisanog, dozvoli pregled svog poslovanja službenom licu Poreske uprave i druge zakonom utvrđene obaveze činjenja, nečinjenja ili trpljenja, u cilju blagovremenog i pravilnog plaćanja poreza, kao i pravo Poreske uprave da zahteva ispunjenje ovih obaveza. U poreskopravnom odnosu iz stava 1. ovog člana, fizičko, odnosno pravno lice, kao i fond ima pravo: 

1) na povraćaj više ili pogrešno plaćenog poreza, odnosno sporednih poreskih davanja (u daljem tekstu: preplata), kao i na povraćaj poreza kada je to drugim poreskim zakonom predviđeno; 

2) na poresku refakciju, odnosno na refundaciju poreza u skladu sa poreskim zakonom; 

3) da koristi poreski kredit u odnosu na poresku obavezu, odnosno obavezu po osnovu sporednih poreskih davanja; 

4) da koristi preplatu za namirenje dospelih obaveza po drugom osnovu, putem preknjižavanja. 

Ako se lice iz stava 2. ovog člana opredeli za povraćaj preplate, kao i za refakciju, odnosno refundaciju poreza, odnosno za namirenje dospelih obaveza po drugom osnovu putem preknjižavanja poreza, Poreska uprava ima obavezu da po zahtevu donese rešenje bez odlaganja, a najkasnije u roku od 15 dana od dana prijema zahteva, ako poreskim zakonom nije drukčije uređeno.    

Uz zahtev za povraćaj preplate doprinosa za penzijsko i invalidsko osiguranje poreski obveznik - fizičko lice podnosi i rešenje, ODNOSNO UVERENJE Republičkog fonda za penzijsko i invalidsko osiguranje o utvrđenom pravu na povraćaj doprinosa za penzijsko i invalidsko osiguranje. 

Poreski kredit je iznos za koji se umanjuje poreska obaveza. 

Zahtev iz stava 3. ovog člana poreski obveznik može podneti u elektronskom obliku preko portala Poreske uprave ili u pismenom obliku - neposredno ili putem pošte.  

Druga prava fizičkog, odnosno pravnog lica i obaveze Poreske uprave iz poreskopravnog odnosa uređeni su ovim zakonom. 

Ako poreski obveznik predaje dokument na jeziku i pismu koji kod poreskog organa nisu u službenoj upotrebi u skladu sa zakonom kojim se uređuju službena upotreba jezika i pisama, poreski organ će odrediti rok koji ne može biti kraći od pet dana u kojem će poreski obveznik dostaviti overeni prevod na srpski jezik. Ako poreski obveznik u ostavljenom roku ne dostavi overeni prevod iz stava 6.  ovog člana, smatra se da dokument nije ni podnet.

Član 38.


Poreska prijava predstavlja izveštaj poreskog obveznika Poreskoj upravi o ostvarenim prihodima, izvršenim rashodima, dobiti, imovini, prometu dobara i usluga i drugim transakcijama od značaja za utvrđivanje poreza. 


Poreska prijava podnosi se na obrascu, koji propisuje ministar, uz koji se prilažu odgovarajući dokazi. 


Poreski obveznik, poreski punomoćnik ili drugo lice koje je poreski obveznik ovlastio za podnošenje poreske prijave, zakonski zastupnik i zastupnik po službenoj dužnosti dužan je da potpiše poresku prijavu, osim ako je drukčije uređeno poreskim propisom. 


Ako je poresku prijavu, odnosno neki njen deo pripremio poreski savetnik, i on je obavezan da potpiše poresku prijavu, uz unošenje svog PIB-a. 


Poreska prijava podnosi se Poreskoj upravi u roku od 15 dana od dana nastanka poreske obaveze, osim ako nije drukčije propisano ovim ili drugim poreskim zakonom. 


Poreska prijava podnosi se u elektronskom obliku za poreze koji se plaćaju po odbitku u skladu sa zakonom kojim se uređuje porez na dohodak građana i zakonom kojim se uređuju doprinosi za obavezno socijalno osiguranje (u daljem tekstu: porez po odbitku), za porez na dodatu vrednost, kao i za:  


1) porez na dobit pravnih lica, osim poreza na dobit pravnih lica po odbitku - od 1. aprila 2015. godine; 


2) godišnji porez na dohodak građana - od 1. aprila 2015. godine; 


3) porez na dobit pravnih lica po odbitku, kao i porez na dobit pravnih lica po rešenju saglasno odgovarajućim odredbama zakona koji uređuje porez na dobit pravnih lica - od 1. marta 2016. godine; 


4) akcize - od 1. januara 2017. godine; 


5) porez na prihod od samostalnih delatnosti za preduzetnike koji vode poslovne knjige - od 1. januara 2017. godine; 


6) porez na premije neživotnog osiguranja - od 1. marta 2016. godine; 


7) ostale poreske oblike, i to za: 


(1) poresku prijavu o obračunatim i plaćenim doprinosima za obavezno socijalno osiguranje za osnivače, odnosno članove privrednog društva - od 1. marta 2016. godine; 


(2) poresku prijavu o obračunatom i plaćenom porezu samooporezivanjem i pripadajućim doprinosima na zaradu, odnosno drugu vrstu prihoda od strane fizičkog lica kao poreskog obveznika - od 1. marta 2016. godine; 


(3) poresku prijavu za akontaciono - konačno utvrđivanje poreza na prihode od samostalne delatnosti za paušalno oporezivanje - od 1. januara 2018. godine; 


(4) poresku prijavu za utvrđivanje poreza na kapitalne dobitke (fizičkih lica, uključujući i preduzetnike) - od 1. januara 2018. godine; 


(5) poresku prijavu za utvrđivanje poreza na nasleđe i poklon - od 1. januara 2018. godine; 


(6) poresku prijavu za utvrđivanje poreza na prenos apsolutnih prava - od 1. januara 2018. godine; 


(7) poresku prijavu za porez na imovinu - od 1. januara 2019. godine. 


Izuzetno od stava 6. ovog člana, poreski obveznici - fizička lica koja su dužna da podnesu poresku prijavu koja nije u vezi sa obavljanjem delatnosti, mogu tu prijavu da podnesu u elektronskom obliku ili u pismenom obliku - neposredno ili putem pošte, osim poreske prijave za godišnji porez na dohodak građana koju podnose isključivo u elektronskom obliku. 


Poresku prijavu podnosi Poreska uprava umesto poreskog obveznika po službenoj dužnosti, odnosno u slučaju kada poreski obveznik propusti da je podnese po nalogu kontrole, kao i u drugim slučajevima propisanim ovim zakonom. 


PORESKU PRIJAVU UMESTO PORESKOG OBVEZNIKA PORESKA UPRAVA PODNOSI:


1) PO SLUŽBENOJ DUŽNOSTI;


2) PO OSNOVU NALAZA KONTROLE SA DANOM DONOŠENJA REŠENJA IZ ČLANA 54. STAV 2. TAČKA 2) PODTAČKA (1) OVOG ZAKONA.


Poreski obveznik može podneti poresku prijavu elektronskim putem ili u pismenom obliku - neposredno ili putem pošte i preko ovlašćenog lica, u skladu sa zakonom, kao i preko javnog beležnika za poreske obaveze po osnovu poreza na imovinu nastale u vezi sa prometom nepokretnosti, u skladu sa zakonom. 


Način podnošenja prijave preko javnog beležnika bliže se uređuje aktom koji zajednički donose ministar i ministar nadležan za poslove pravosuđa. 


Način podnošenja poreske prijave u elektronskom obliku bliže uređuje ministar.

Član 39.


Poreska uprava može poreskom obvezniku, na njegov pismeni zahtev, podnet pre isteka roka za podnošenje poreske prijave, da odobri produženje roka podnošenja iz opravdanih razloga (bolest, odsustvovanje iz zemlje, nesrećni slučaj, elementarna nepogoda većih razmera i sl.), dok ti razlozi ne prestanu, a najduže za šest meseci od dana isteka zakonskog roka za podnošenje prijave. 


ZAHTEV IZ STAVA 1. OVOG ČLANA PODNOSI SE POSEBNO ZA SVAKI PORESKI OBLIK I SVAKI PORESKI PERIOD.


O zahtevu za produženje roka za podnošenje poreske prijave rešava zaključkom Poreska uprava u roku od pet dana od dana prijema zahteva.  


AKO PORESKA UPRAVA ODOBRI PRODUŽENJE ROKA ZA PODNOŠENJE PORESKE PRIJAVE, TO ODOBRENJE SE ODNOSI I NA DOSPELOST PORESKE OBAVEZE, NA KOJU SE PRIJAVA ODNOSI.


AKO PORESKI OBVEZNIK PODNESE PORESKU PRIJAVU PO ISTEKU ROKA KOJI JE ODOBREN ZAKLJUČKOM IZ STAVA 3. OVOG ČLANA, PORESKA OBAVEZA IZ NAVEDENE PRIJAVE DOSPEVA U ROKU PROPISANOM POSEBNIM ZAKONOM.


Ako je istekao zakonski rok za podnošenje poreske prijave i zahtev iz stava 1. ovog člana je odbijen, poreska prijava se mora podneti u roku od pet dana od dana dostavljanja zaključka o odbijanju. 


Protiv zaključka iz stava 2. STAVA 3. ovog člana nije dozvoljena žalba.

Član 40.


Ako poreski obveznik ustanovi da poreska prijava, koju je podneo Poreskoj upravi, ODNOSNO PORESKA PRIJAVA KOJU JE UMESTO PORESKOG OBVEZNIKA PODNELA PORESKA UPRAVA PO SLUŽBENOJ DUŽNOSTI, sadrži grešku koja za posledicu ima pogrešno utvrđenu visinu poreske obaveze, odnosno propust druge vrste, dužan je da odmah, a najkasnije do isteka roka zastarelosti, podnese poresku prijavu u kojoj su greška ili propust otklonjeni (u daljem tekstu: izmenjena poreska prijava). 


Prvobitno podneta poreska prijava ne vraća se poreskom obvezniku. 


Podnetu poresku prijavu poreski obveznik može da izmeni najviše dva puta podnošenjem izmenjene poreske prijave. 


Pod uslovom iz st. 1. i 3. ovog člana, smatraće se da greškom ili propustom u prvobitnoj poreskoj prijavi iz stava 2. ovog člana nije učinjeno krivično delo ili prekršaj iz ovog zakona. 


Izuzetno od st. 1. i 3. ovog člana, poreski obveznik ne može podneti izmenjenu poresku prijavu posle pokretanja postupka poreske kontrole za kontrolisani poreski period, odnosno nakon donošenja rešenja o utvrđivanju poreza iz člana 54. stav 2. tačka 2) podtačka (2) ovog zakona, kao i nakon pokretanja radnji poreske policije u cilju otkrivanja poreskih krivičnih dela.  


Poreski obveznik ne može podneti izmenjenu poresku prijavu za porez na dodatu vrednost, za poreski period za koji je podneo poresku prijavu, u kome se vrši promena opredeljenja za povraćaj, bez obzira na visinu iznosa za povraćaj.

PORESKA PRIJAVA O OBRAČUNATOM GODIŠNJEM POREZU NA DOHODAK GRAĐANA
ČLAN 41V

PORESKU PRIJAVU O OBRAČUNATOM GODIŠNJEM POREZU NA DOHODAK GRAĐANA PO SLUŽBENOJ DUŽNOSTI PODNOSI PORESKA UPRAVA UMESTO PORESKOG OBVEZNIKA, U SLUČAJU KADA PORESKI OBVEZNIK PROPUSTI DA JE PODNESE U ROKU PROPISANOM ZAKONOM KOJIM SE UREĐUJE POREZ NA DOHODAK GRAĐANA.

PORESKA PRIJAVA POREZA NA DODATU VREDNOST
ČLAN 41G

PORESKU PRIJAVU POREZA NA DODATU VREDNOST KOJU PORESKI OBVEZNIK NE PODNESE U PROPISANOM ROKU, SAČINJAVA PORESKA UPRAVA I PODNOSI PO SLUŽBENOJ DUŽNOSTI.


PORESKA PRIJAVA IZ STAVA 1. OVOG ČLANA SAČINJAVA SE NA OSNOVU PRELIMINARNE PORESKE PRIJAVE FORMIRANE U SISTEMU ELEKTRONSKIH FAKTURA, U SKLADU SA ZAKONOM KOJIM SE UREĐUJE ELEKTRONSKO FAKTURISANJE.


PORESKA PRIJAVA POREZA NA DODATU VREDNOST PODNETA PO SLUŽBENOJ DUŽNOSTI SADRŽI PODATKE KOJI SE ODNOSE ISKLJUČIVO NA OBRAČUNATI POREZ NA DODATU VREDNOST, PREUZETE IZ PRELIMINARNE PORESKE PRIJAVE.

Član 63.


Ako Poreska uprava, do isteka zakonskog roka za donošenje poreskog rešenja, ne može da utvrdi porez na osnovu potpuno utvrđenog činjeničnog stanja doneće privremeno poresko rešenje, na osnovu do tada utvrđenog činjeničnog stanja. 


Rešenje kojim se konačno utvrđuje porez ukida rešenje iz stava 1. ovog člana. 


Krajnji rok za donošenje rešenja kojim se konačno utvrđuje porez je tri godine od dana donošenja privremenog rešenja.


AKO PORESKA UPRAVA, U ROKU OD TRI GODINE OD DANA DONOŠENJA PRIVREMENOG REŠENJA, NE DONESE REŠENJE KOJIM SE ZAMENJUJE PRIVREMENO REŠENJE, PORESKA OBAVEZA UTVRĐENA PRIVREMENIM REŠENJEM SMATRAĆE SE KONAČNO UTVRĐENOM PORESKOM OBAVEZOM.

ČLAN 70A

PORESKA UPRAVA PO SLUŽBENOJ DUŽNOSTI VRŠI NAMIRENJE DOSPELIH, A NEIZMIRENIH OBAVEZA PO JEDNOM UPLATNOM RAČUNU AKCIZE IZ PREPLATE SA DRUGOG UPLATNOG RAČUNA AKCIZE ISKAZANIH U ISTOJ PORESKOJ PRIJAVI ZA ISTI OBRAČUNSKI PERIOD.


AKO NAKON NAMIRENJA IZ STAVA 1. OVOG ČLANA PREOSTANE PREPLATA, ISTA SE KORISTI ZA NAMIRENJE DRUGIH DOSPELIH, A NEIZMIRENIH OBAVEZA PO OSNOVU AKCIZE, SHODNOM PRIMENOM ČLANA 70. OVOG ZAKONA.

Član 75.

Na iznos manje ili više plaćenog poreza i sporednih poreskih davanja, osim kamate, obračunava se i plaća kamata po stopi jednakoj godišnjoj referentnoj stopi Narodne banke Srbije, uvećanoj za deset procentnih poena, primenom prostog interesnog računa od sto. 

Na dugovani porez i sporedna poreska davanja, osim kamate, kamata se obračunava počev od narednog dana od dana dospelosti. 

Kamata se obračunava za kalendarski broj dana perioda docnje u izmirenju obaveza u odnosu na kalendarski broj dana u godini (365, odnosno 366 dana) dekurzivnim načinom obračuna, bez pripisa kamate glavnici istekom obračunskog perioda. 

Kamata se u smislu stava 3. ovog člana obračunava za sve kalendarske dane u obračunskom periodu. 

Pod obračunskim periodom podrazumeva se period od prvog dana docnje, odnosno promene iznosa duga i/ili promene stope iz stava 1. ovog člana i/ili isteka svake kalendarske godine u periodu docnje za koji se vrši obračun. 

Ukupan iznos kamate predstavlja zbir obračunate kamate za pojedine obračunske periode iz stava 5. ovog člana. 

Ako se u toku kontrole utvrdi razlika poreske obaveze, kamata se obračunava od dana kada je poresku obavezu poreski obveznik bio dužan da plati. 

AKO SE U TOKU KONTROLE UTVRDI RAZLIKA PORESKE OBAVEZE, KAMATA SE OBRAČUNAVA ZA PERIOD POČEV OD NAREDNOG DANA OD DANA DOSPELOSTI OBAVEZE DO DANA UPLATE.

Na iznos više plaćenog poreza i sporednih poreskih davanja, osim kamate, kamata se obračunava po isteku roka od 30 dana od dana prijema zahteva za povraćaj. 

Ako je osnov za povraćaj poništeno ili izmenjeno rešenje ili drugi akt o zaduženju, kamata se obračunava od dana uplate poreza. 

Ako se obvezniku poreza na dodatu vrednost, u roku propisanom zakonom kojim se uređuje porez na dodatu vrednost, ne izvrši povraćaj tog poreza, kamata se obračunava od narednog dana od dana isteka tog roka. 

Obvezniku koji je podneo zahtev za refakciju, odnosno za refundaciju poreza, kamata se obračunava po isteku roka od 30 dana od dana donošenja rešenja kojim mu je utvrđeno pravo na refakciju, odnosno za refundaciju.

Zastoj zastarelosti prava na utvrđivanje i naplatu poreza i sporednih poreskih davanja, POVRAĆAJ, PORESKI KREDIT, REFAKCIJU REFUNDACIJU, KAO I NAMIRENJE DOSPELIH OBAVEZA PUTEM PREKNJIŽAVANJA POREZA
Član 114z

Zastarelost prava Poreske uprave na utvrđivanje i naplatu poreza i sporednih poreskih davanja, POVRAĆAJ, PORESKI KREDIT, REFAKCIJU REFUNDACIJU, KAO I NAMIRENJE DOSPELIH OBAVEZA PUTEM PREKNJIŽAVANJA POREZA ne teče:


1) za vreme od pokretanja upravnog spora do pravosnažnosti sudske odluke;


2) za vreme kada je drugim zakonom propisano da se poreski postupak ne može otpočeti, odnosno da se započeti poreski postupak prekida;


3) za vreme kada je u skladu sa odredbama čl. 73, 74, 74a i 74b ovog zakona, plaćanje dugovanog poreza odloženo. 


Vreme trajanja zastoja zastarelosti iz stava 1. ovog člana ne računa se u apsolutni rok za zastarelost.

Član 128.


Poreski inspektor sastavlja zapisnik o poreskoj kontroli. 


Svaka stranica zapisnika mora biti označena rednim brojem i potpisana. 


Zapisnik o poreskoj kontroli dostavlja se poreskom obvezniku. 


Izuzetno od stava 3. ovog člana, zapisnik o poreskoj kontroli evidentiranja prometa preko fiskalne kase, elektronskog fiskalnog uređaja i drugih kontrola koje se vrše u skladu sa odredbom člana 118. stav 3. i člana 124. stav 2. ovog zakona, dostavlja se bez odlaganja po okončanju kontrole.  


Na zapisnik o poreskoj kontroli poreski obveznik ima pravo da podnese primedbe u roku od osam dana od dana prijema zapisnika, osim na doneto usmeno rešenje iz člana 133. stav 2. ovog zakona.  


Na zapisnik o poreskoj kontroli iz stava 4. ovog člana poreski obveznik ima pravo da podnese primedbe u roku od dva dana od dana prijema zapisnika, osim na doneto usmeno rešenje iz člana 133. stav 2. ovog zakona, za poreskog obveznika koji delatnost obavlja na prostoru održavanja manifestacija IZ ČLANA 131. STAV 6. OVOG ZAKONA.  


Ako su primedbe podnete na stranom jeziku u roku iz st. 5. i 6. ovog člana, smatraće se da su blagovremeno podnete ako se u roku od naredna dva dana dostavi prevod primedbi na srpski jezik overen od strane ovlašćenog lica. 


Ako su u primedbama izneti novi dokazi i činjenice, zbog kojih bi trebalo promeniti činjenično stanje utvrđeno u zapisniku ili izmeniti ranije pravne ocene, poreski inspektor će o takvim dokazima i činjenicama ili o novim pravnim ocenama sastaviti dopunski zapisnik u roku do 30 dana od dana prijema primedaba iz st. 5-7. ovog člana. 


Na dopunski zapisnik iz stava 8. ovog člana ne može se izjaviti prigovor. 


Izuzetno, ako je poreski inspektor posle dostavljanja zapisnika poreskom obvezniku, odnosno dopunskog zapisnika, došao do novih saznanja ili činjenica koje utiču na utvrđeno činjenično stanje, sastavlja dodatak zapisnika koji se dostavlja poreskom obvezniku. 


Na dodatak zapisnika poreski obveznik ima pravo da podnese primedbe u roku od osam dana od dana prijema dodatka zapisnika.

Član 129.


Ako se u postupku poreske kontrole utvrdi da poreski obveznik nije primenio, ili nije pravilno primenio propise prilikom utvrđivanja poreza na osnovu zapisnika o izvršenoj poreskoj kontroli, dopunskog zapisnika, odnosno dodatka zapisnika o poreskoj kontroli donosi se rešenje iz člana 54. stav 2. tačka 2) podtačka (1) ovog zakona. 


Poreska uprava donosi rešenje iz stava 1. ovog člana u roku od 60 dana od dana dostavljanja zapisnika, dopunskog zapisnika, odnosno dodatka zapisnika o poreskoj kontroli. Rešenjem iz stava 1. ovog člana, nalaže se poreskom obvezniku da u roku od 15 dana od dana dostavljanja rešenja plati utvrđenu poresku obavezu na propisane uplatne račune javnih prihoda, odnosno da otkloni druge utvrđene nepravilnosti.


U rešenju iz stava 1. ovog člana Poreska uprava nalaže poreskom obvezniku i da podnese poresku prijavu u kojoj otklanja utvrđene nepravilnosti ako je poreska prijava osnov za evidentiranje iznosa utvrđenog poreza iz člana 62. stav 2. tačka 1) ovog zakona. 


NA OSNOVU REŠENJA IZ STAVA 1. OVOG ČLANA PORESKA UPRAVA PODNOSI PORESKU PRIJAVU UMESTO PORESKOG OBVEZNIKA U KOJOJ OTKLANJA UTVRĐENE NEPRAVILNOSTI, AKO JE PORESKA PRIJAVA OSNOV ZA EVIDENTIRANJE IZNOSA UTVRĐENOG POREZA IZ ČLANA 62. STAV 2. TAČKA 1) OVOG ZAKONA.


Ako poreski obveznik ne podnese poresku prijavu po nalogu iz rešenja iz stava 3. ovog člana, Poreska uprava podnosi poresku prijavu umesto poreskog obveznika.


U slučaju poreskih kontrola u pogledu ispunjenosti uslova za korišćenje poreskih olakšica u kojima je utvrđeno da poslodavac ne ispunjava uslove za korišćenje istih, Poreska uprava rešenjem nalaže poslodavcu da uplati porez, kao i doprinose za obavezno socijalno osiguranje koji su prvobitno plaćeni iz budžeta Republike, bez nalaganja podnošenja izmenjene poreske prijave u kojoj se otklanjaju utvrđene nepravilnosti.

Član 131. 


U toku poreske kontrole poreski inspektor izriče poreskom obvezniku zabranu vršenja delatnosti ako utvrdi da se:


1) delatnost obavlja tako da robu i usluge ne prati verodostojna dokumentacija od značaja za utvrđivanje poreza (otpremnica, faktura, izjava kupca i dr.);


2) izbegava utvrđivanje i plaćanje poreza tako što se ne uplaćuje dnevni pazar, u skladu sa propisima;


3) izbegava utvrđivanje i plaćanje poreza radnim angažovanjem lica koja nemaju zaključen ugovor o radu ili drugi akt o radnom angažovanju donet u skladu sa propisima o radnim odnosima, kao i ako ta lica nisu, u skladu sa propisima, prijavljena nadležnoj organizaciji obaveznog socijalnog osiguranja;


4) promet od prodaje roba ili pružanja usluga ne registruje preko fiskalne kase, elektronskog fiskalnog uređaja ili na drugi propisani način.


Zabrana vršenja delatnosti poreskom obvezniku kome su u toku poreske kontrole utvrđene nepravilnosti iz stava 1. ovog člana, izriče se:


1) u trajanju od 15 dana ukoliko se u postupku kontrole kod poreskog obveznika utvrdi nepravilnost prvi put;


2) u trajanju od 90 dana ukoliko se u postupku kontrole kod poreskog obveznika utvrdi nepravilnost drugi put;


3) u trajanju od jedne godine ukoliko se u postupku kontrole kod poreskog obveznika utvrdi ova nepravilnost treći put.


Zabrana vršenja delatnosti iz stava 2. ovog člana, izriče se za nepravilnosti utvrđene u periodu od 24 meseca od prve utvrđene nepravilnosti u postupku poreske kontrole.


Zabrana vršenja delatnosti poreskom obvezniku izriče se za poslovne prostorije poreskog obveznika u kojima su u toku poreske kontrole utvrđene nepravilnosti iz stava 1. tač. 1)-4) ovog člana.


Ako poreski obveznik vrši prodaju akciznih proizvoda koji nisu obeleženi na propisani način, izriče mu se zaštitna mera - zabrane obavljanja delatnosti za pravno lice, odnosno preduzetnika u trajanju od tri meseca do jedne godine.


Izuzetno od stava 2. ovog člana, zabrana vršenja delatnosti poreskom obvezniku koji delatnost obavlja na prostoru održavanja manifestacija (vašara, festivala, izložbi i drugih manifestacija u sklopu kulturnih, muzičkih, sportskih i drugih društvenih aktivnosti) izriče se za period trajanja te manifestacije.


IZUZETNO OD STAVA 2. OVOG ČLANA, ZABRANA VRŠENJA DELATNOSTI PORESKOM OBVEZNIKU KOJI:


1) DELATNOST OBAVLJA NA PROSTORU ODRŽAVANJA MANIFESTACIJA (VAŠARA, FESTIVALA, IZLOŽBI I DRUGIH MANIFESTACIJA U SKLOPU KULTURNIH, MUZIČKIH, SPORTSKIH I DRUGIH DRUŠTVENIH AKTIVNOSTI) IZRIČE SE ZA PERIOD TRAJANJA TE MANIFESTACIJE;


2) ZA PROMET OD PRODAJE ROBA ILI PRUŽANJA USLUGA IZDA RAČUN KOJI SADRŽI DVODIMENZIONALNI BAR-KÔD (ENG. QR - QUICK RESPONSE), A ZA KOJI SE VERIFIKACIJOM UTVRDI DA NIJE GENERISAN PUTEM SISTEMA ELEKTRONSKE FISKALIZACIJE PORESKE UPRAVE REPUBLIKE SRBIJE, ODNOSNO SADRŽI QR KOD KOJI NE VODI KA PORTALU PORESKE UPRAVE ILI SADRŽI QR KOD KOJI VODI KA FISKALNOM RAČUNU KOJI SE NE ODNOSI NA EVIDENTIRANI PROMET, VEĆ NA DRUGI FISKALNI RAČUN, DRUGI IZNOS, DATUM, ARTIKLE ILI DRUGOG OBVEZNIKA ILI DA PREDSTAVLJA DOKUMENT KOJI JE NAKNADNO IZMENJEN, KOMBINOVAN ILI TEHNIČKI IZRAĐEN, IZRIČE SE U TRAJANJU OD JEDNE GODINE.


MERA ZABRANE VRŠENJA DELATNOSTI PORESKOM OBVEZNIKU IZ STAVA 6. OVOG ČLANA IZRIČE SE ODMAH.

Član 167.


Poreskom upravom rukovodi direktor.


Direktora postavlja Vlada, na predlog ministra.


Direktor Poreske uprave obezbeđuje koordinaciju rada i jedinstvenu primenu poreskih propisa na celokupnoj teritoriji Republike, koja se ostvaruje aktima ministra (pravilnici, naredbe, uputstva, obavezne instrukcije) i neposrednim izdavanjem internih akata za rad (uputstva, naredbe, instrukcije i dr.).


Na predlog direktora Poreske uprave, ministar uređuje:

1) unutrašnje uređenje i sistematizaciju radnih mesta u Poreskoj upravi, kojom se propisuju posebna znanja i sposobnosti za pojedina radna mesta;

1) UNUTRAŠNJE UREĐENJE I SISTEMATIZACIJU RADNIH MESTA U PORESKOJ UPRAVI;


2) prava i obaveze zaposlenih u Poreskoj upravi (u daljem tekstu: poreski službenici) iz radnog odnosa koje se odnose na: visinu osnovnog i dodatnog koeficijenta, platne grupe i platne razrede za zvanja poreskih službenika utvrđena ovim zakonom, kriterijume, visinu i periode za stimulativno nagrađivanje, pokretanje i vođenje postupka za utvrđivanje odgovornosti poreskih službenika i nameštenika za štetu, pokretanje i vođenje disciplinskog postupka protiv poreskih službenika i nameštenika, kao i izricanje disciplinskih mera, ovlašćenje za vođenje disciplinskog postupka i prenošenje tog ovlašćenja, kao i evidencija izrečenih mera;


3) stručno obrazovanje, osposobljavanje i usavršavanje poreskih službenika;


4) pravila ponašanja poreskih službenika;


5) poslove koji su nespojivi sa službenom dužnošću;


5a) postupak i način vršenja unutrašnje kontrole;


6) druga pitanja u skladu sa ovim i drugim zakonom.

Član 169a

Popunjavanje izvršilačkih radnih mesta u Poreskoj upravi vrši se u skladu sa propisima kojima se uređuje rad državnih službenika ako ovim zakonom nije drugačije uređeno.


Radno mesto u Poreskoj upravi popunjava se trajnim premeštajem poreskog službenika, putem javnog konkursa ili, izuzetno, preuzimanjem državnog službenika iz drugog državnog organa PREMEŠTAJEM PO OSNOVU SPORAZUMA O PREUZIMANJU.


Odluku o popunjavanju radnih mesta na način iz stava 2. ovog člana donosi direktor Poreske uprave.

Član 169g

Ako konkursna komisija posle sprovedenog postupka izbora utvrdi da neki od kandidata ili svi kandidati ispunjavaju merila propisana za izbor, sačinjava listu za izbor kandidata od najviše tri kandidata sa najboljim rezultatom postignutim KOJI SU ISPUNILI MERILA ZA IZBOR u postupku izbora (u daljem tekstu: lista za izbor kandidata) i istu dostavlja direktoru Poreske uprave.


Direktor Poreske uprave sa liste za izbor kandidata bira kandidata i rešenjem odlučuje o njegovom prijemu u radni odnos ukoliko je izabran kandidat koji nije državni službenik, odnosno donosi rešenje o premeštaju ako je izabran kandidat koji je državni službenik.


Rešenje iz stava 2. ovog člana sadrži lično ime kandidata, vrstu i stepen obrazovanja i naziv unutrašnje organizacione jedinice Poreske uprave u koju se prima i naziv radnog mesta na koje se raspoređuje.


Kandidati na javnom konkursu koji su učestvovali u izbornom postupku, imaju pravo da izjave žalbu u roku od osam dana od dana prijema rešenja iz stava 2. ovog člana i člana 169v stav 3. ovog zakona. Žalba se podnosi Žalbenoj komisiji Vlade, preko donosioca prvostepenog rešenja.

Popunjavanje radnih mesta preuzimanjem državnog službenika iz drugog državnog
Organa
Član 169d

Radno mesto na neodređeno vreme u Poreskoj upravi može se popuniti preuzimanjem državnog službenika iz drugog državnog organa. 


Preuzimanje državnog službenika iz drugog državnog organa vrši se na osnovu sporazuma potpisanog između direktora Poreske uprave i rukovodioca državnog organa iz kojeg se preuzima državni službenik u Poresku upravu, uz saglasnost tog državnog službenika.

BEZBEDNOSNE PROVERE KANDIDATA
ČLAN 169D

NA PISANI ZAHTEV PORESKE UPRAVE, U KOME SE NAVODE PRAVNI OSNOV, SVRHA I OBIM PROVERAVANJA, OBAVLJAJU SE BEZBEDNOSNE PROVERE KANDIDATA SA LISTE ZA IZBOR NA RADNA MESTA SA POVEĆANIM BEZBEDNOSNIM RIZIKOM, A PRE DONOŠENJA REŠENJA O PRIJEMU U RADNI ODNOS, ODNOSNO REŠENJA O PREMEŠTAJU. 


RADNA MESTA SA POVEĆANIM BEZBEDNOSNIM RIZIKOM U PORESKOJ UPRAVI SU RADNA MESTA NA KOJIMA SE OBAVLJAJU POSLOVI: PORESKE KONTROLE, NAPLATE, PORESKE POLICIJE I U OBLASTI INFORMACIONIH I KOMUNIKACIONIH TEHNOLOGIJA.


BEZBEDNOSNE PROVERE, UZ PRETHODNU PISANU SAGLASNOST KANDIDATA, VRŠI BEZBEDNOSNO-INFORMATIVNA AGENCIJA U SVRHU UTVRĐIVANJA POSTOJANJA SMETNJI SA STANOVIŠTA BEZBEDNOSTI REPUBLIKE SRBIJE.


UKOLIKO LICE IZ STAVA 3. OVOG ČLANA ODBIJE DA POTPIŠE SAGLASNOST, SMATRAĆE SE DA JE ODUSTALO OD POSTUPKA ZASNIVANJA RADNOG ODNOSA.


O SPROVEDENOM BEZBEDNOSNOM PROVERAVANJU SAČINJAVA SE IZVEŠTAJ KOJI SE DOSTAVLJA PORESKOJ UPRAVI. NEGATIVAN IZVEŠTAJ O SPROVEDENOM BEZBEDNOSNOM PROVERAVANJU (U DALJEM TEKSTU: IZVEŠTAJ) PREDSTAVLJA SMETNJU DA KANDIDAT BUDE IZABRAN I PRIMLJEN U RADNI ODNOS, ODNOSNO PREMEŠTEN U PORESKU UPRAVU, ČAK I AKO JE JEDINI KANDIDAT NA LISTI ZA IZBOR. KONAČNU ODLUKU O IZBORU KANDIDATA ZA PRIJEM U RADNI ODNOS DONOSI KOMISIJA ZA IZBOR KANDIDATA, U SKLADU SA DOSTAVLJENIM IZVEŠTAJEM.


PODACI PRIKUPLJENI BEZBEDNOSNIM PROVERAVANJEM EVIDENTIRAJU SE, ČUVAJU I ŠTITE PREMA ZAKONU KOJIM SE UREĐUJE TAJNOST PODATAKA I ZAKONU KOJIM SE UREĐUJE ZAŠTITA PODATAKA O LIČNOSTI, A KORISTE SAMO U SVRHU ZA KOJU SU PRIKUPLJENI.

Član 169e

Pored slučajeva privremenog premeštaja državnih službenika u istom državnom organu, uređenih propisima o radnim odnosima u državnim organima, poreski službenik, može biti premešten na radno mesto u više zvanje u trajanju do 12 meseci, ukoliko ispunjava uslove u pogledu stepena i vrste stručne spreme, znanja i sposobnosti i ukoliko je potrebno da se radno mesto hitno popuni.

Poreski službenik koji je privremeno premešten u skladu sa stavom 1. ovog člana, stiče sva prava radnog mesta na koje je privremeno premešten, dok premeštaj traje.

Poreski službenik može biti privremeno premešten zbog potrebe rada, na drugo radno mesto i to kako u okviru funkcije kojoj pripada radno mesto sa koga se premešta, tako i sa radnog mesta koje pripada osnovnim funkcijama Poreske uprave na radno mesto u ostalim funkcijama i obrnuto, pod uslovom da ispunjava uslove za rad na tom radnom mestu predviđene aktom o unutrašnjem uređenju i sistematizaciji radnih mesta.

PORED SLUČAJEVA PRIVREMENOG PREMEŠTAJA DRŽAVNIH SLUŽBENIKA U ISTOM DRŽAVNOM ORGANU, UREĐENIH PROPISIMA O RADNIM ODNOSIMA U DRŽAVNIM ORGANIMA, PORESKI SLUŽBENIK, MOŽE BITI PREMEŠTEN NA RADNO MESTO U VIŠE ZVANJE U TRAJANJU DO 24 MESECA, UKOLIKO ISPUNJAVA USLOVE U POGLEDU STEPENA I VRSTE STRUČNE SPREME, KOMPETENCIJA POTREBNIH ZA OBAVLJANJE POSLOVA RADNOG MESTA NA KOJE SE PREMEŠTA I UKOLIKO JE POTREBNO DA SE RADNO MESTO HITNO POPUNI ILI U SLUČAJU ZAMENE ODSUTNOG PORESKOG SLUŽBENIKA.


PORESKI SLUŽBENIK KOJI JE PRIVREMENO PREMEŠTEN U SKLADU SA STAVOM 1. OVOG ČLANA, STIČE SVA PRAVA RADNOG MESTA NA KOJE JE PRIVREMENO PREMEŠTEN, DOK PREMEŠTAJ TRAJE.


NAKON ISTEKA PRIVREMENOG PREMEŠTAJA NA RADNO MESTO U VIŠE ZVANJE, PORESKI SLUŽBENIK IZ STAVA 1. OVOG ČLANA, NASTAVLJA DA RADI NA RADNOM MESTU SA KOG JE PRIVREMENO PREMEŠTEN U VIŠE ZVANJE I UTVRĐUJE MU SE KOEFICIJENT ZA OBRAČUN PLATE KOJI JE IMAO DO PRIVREMENOG PREMEŠTAJA UZ EVENTUALNO UVEĆANJE KOEFICIJENTA PO OSNOVU NAGRAĐIVANJA KROZ PLATNE RAZREDE UKOLIKO JE  OSTVARIO PRAVO NA NAGRAĐIVANJE.


PORESKI SLUŽBENIK IZ STAVA 1. OVOG ČLANA, NAKON ISTEKA PRIVREMENOG PREMEŠTAJA,  MOŽE BITI TRAJNO PREMEŠTEN NA RADNO MESTO U VIŠE ZVANJE U SKLADU SA ODREDBOM ČLANA 169LJ OVOG ZAKONA, PO OSNOVU OCENA VREDNOVANJA RADNE USPEŠNOSTI OSTVARENIH DOK JE BIO PRIVREMENO PREMEŠTEN.

Član 169lj

Poreski službenik može da napreduje premeštajem:


1) na izvršilačko radno mesto čiji se poslovi obavljaju u neposredno višem zvanju;


2) na radno mesto rukovodioca unutrašnje organizacione jedinice čiji se poslovi obavljaju u neposredno višem zvanju.


Poreski službenik može da napreduje premeštajem shodno stavu 1. ovog člana, pod sledećim uslovima:


1) da postoji upražnjeno odgovarajuće radno mesto;


2) da ispunjava uslove za rad na radnom mestu na koje se premešta ili raspoređuje;


3) da za poslednje dve godine pre sticanja zvanja nije kažnjen za krivično delo i da nije kažnjen disciplinskom merom zbog povrede radne dužnosti;


4) da se protiv njega ne vodi krivični postupak za krivično delo za koje se goni po službenoj dužnosti niti disciplinski postupak zbog povrede radne dužnosti;


5) da je dva puta uzastopno pre sticanja neposredno višeg zvanja ocenjen najmanje ocenom:


- „naročito se ističe” za radno mesto u zvanju glavni poreski savetnik,


- „ističe se” za radno mesto u ostalim zvanjima.


5) DA JE DVA PUTA UZASTOPNO PRE STICANJA NEPOSREDNO VIŠEG ZVANJA UTVRĐENO NAJMANJE DA:


(1) „PREVAZILAZI OČEKIVANJA” ZA RADNO MESTO U ZVANJU GLAVNI PORESKI SAVETNIK;


(2) „ISPUNJAVA OČEKIVANJA” ZA RADNO MESTO U OSTALIM ZVANJIMA.


Izuzetno, poreski službenik koji je napredovao premeštajem jer mu je dva puta uzastopno određena ocena „naročito se ističe” može, da bude premešten shodno stavu 1. ovog člana, ako mu ponovo bude određena ocena „naročito se ističe”.


IZUZETNO, PORESKI SLUŽBENIK KOJI JE NAPREDOVAO PREMEŠTAJEM JER JE DVA PUTA UZASTOPNO UTVRĐENO DA „PREVAZILAZI OČEKIVANJA” MOŽE, I AKO NE ISPUNJAVA USLOVE VEZANE ZA RADNO ISKUSTVO U STRUCI DA BUDE PREMEŠTEN SHODNO STAVU 1. OVOG ČLANA, AKO JE OPET UTVRĐENO DA „PREVAZILAZI OČEKIVANJA”.


Poreski službenik može napredovati u smislu stava 3. ovog člana samo jednom, o čemu rešenjem odlučuje direktor Poreske uprave, na obrazložen predlog neposrednog rukovodioca.

SAMOSTALNE ODREDBE PREDLOGA ZAKONA
ČLAN 19.


ODREDBA ČLANA 4. STAV 2. OVOG ZAKONA, KOJOM SE BRIŠE OGRANIČENJE PODNOŠENJA BROJA IZMENJENE PORESKE PRIJAVE, ODNOSI SE I NA PORESKE PRIJAVE PODNETE DO DANA STUPANJA NA SNAGU OVOG ZAKONA.

ČLAN 20.


OVAJ ZAKON STUPA NA SNAGU OSMOG DANA OD DANA OBJAVLJIVANJA U „SLUŽBENOM GLASNIKU REPUBLIKE SRBIJE”, OSIM ČLANA 7. OVOG ZAKONA KOJI SE PRIMENJUJE POČEV OD 1. FEBRUARA 
VI.  ANALIZA EFEKATA ZAKONA
1. Sagledavanje postojećeg stanja.

1) Prikazati postojeće stanje u predmetnoj oblasti u skladu sa važećim pravnim okvirom.

Poreska uprava Republike Srbije je nadležna za utvrđivanje, kontrolu i naplatu poreskih prihoda koji predstavljaju oko 80% ukupnih konsolidovanih javnih prihoda i oko 91,0% ukupnih prihoda od poreza i doprinosa za obavezno socijalno osiguranje u Republici Srbiji. 

Prihodi koje administrira Poreska uprava čine 75,5% ukupnih prihoda i primanja, odnosno oko 87% poreskih prihoda budžeta Republike Srbije. 

Drugim rečima, od efektivnosti i efikasnosti rada Poreske uprave neposredno zavisi stabilnost javnih finansija Republike Srbije i obim sredstava raspoloživih za finansiranje javnih rashoda. 

S tim u vezi, kao jedan od osnovnih ciljeva transformacije Poreske uprave je stvaranje novog poslovnog modela (u daljem tekstu: NPM) koji Poresku upravu određuje kao  organizaciju čvrsto povezanu i uklopljenu u spoljno okruženje, otvorenu za saradnju sa svim zainteresovanim stranama sa kojima razvija poseban partnerski odnos u sprovođenju i poštovanju poreskih propisa.

Načela na kojima počiva NPM predstavljeni su u nastavku: 

(1)
načelo: Poreski obveznik je partner Poreskoj upravi – Poreska uprava sarađuje sa poreskim obveznicima u sprovođenju poreskih propisa i pruža podršku poreskim obveznicima u ispunjavanju njihovih obaveza i ostvarivanju prava. 

(2)
načelo: Zasnovanost na analizi rizika – Strateški ciljevi i operativni zadaci zasnovani su na nalazima analize rizika. 

(3)
načelo: Celovit pogled na procese i njihovu međuzavisnost – Svaka aktivnost je deo nekog procesa čiji je tok u celini sagledan iako se aktivnosti koje ga čine mogu odvijati u različitim funkcijama. Prepoznate su sve veze između procesa.

(4)
načelo: Celovit pogled na uslugu – Svaka usluga je ishod sprovođenja definisanog skupa aktivnosti jednog ili više procesa čije su karakteristike unapred određene sa korisnicima usluga (iz PURS, POB i drugih). 

(5)
načelo: Hijerarhija ciljeva - Ciljevi pojedinačnih aktivnosti izvedeni su iz ciljeva procesa, odnosno usluge, a oni iz ciljeva Poreske uprave, tako da se jasno može prepoznati veza između cilja Poreske uprave i cilja pojedinačne aktivnosti.

(6)
načelo: Jasna zaduženja, odgovornosti i nadležnosti - Svaki poslovni proces, projekat, usluga i podatak imaju određenog nosioca, kao i druge uloge koje su potrebne, sa jasno definisanim nadležnostima i linijom odgovornosti.

(7)
načelo: Upravljanje kvalitetom – Za sve procese i aktivnosti koje ih čine i za sve usluge, određeni su ciljevi i pokazatelji učinka čijim se merenjem proverava ostvarenost ciljeva koja predstavlja merilo kvaliteta. Pokazatelji učinka obavezno sadrže i dimenziju koja meri kvalitet iz ugla POB. 

(8)
načelo: Upravljanje podacima – Upravljanje podacima je centralizovano. Za sve vrste podataka određeni su vlasnik i upravitelji, skup obaveznih validacija i rokovi ažuriranja, način obrade, čuvanja/skladištenja i upotrebe, kao i mere zaštite kako bi se za sve korisnike (uključujući i POB) osigurala pristupačnost, pouzdanost i pravovremenost podataka, kao i bezbednost informacija i zaštita ličnih podataka
(9)
načelo: Digitalizacija – Svi procesi i usluge su digitalizovani.

(10)
načelo: Automatizacija – Sve redovno ponavljajuće aktivnosti su automatizovane.

(11)
načelo: Dokumentovanost – Za svaki proces i uslugu postoji jednostavno dostupan e-dokument koji sadrži svrhu, ciljeve i zadatke, podatke o vlasniku procesa/usluge, opis pripadajućih aktivnosti i postupka njihovog sprovođenja, definisane ulaze, izlaze, pokretače, učesnike (uloge), podelu odgovornosti i pokazatelje kvaliteta, načine njihovog merenja i ciljne vrednosti.

(12)
načelo: Transparentnost – Svi dokumenti o procesima čiji je rezultat određena obaveza ili pravo POB, kao i o uslugama koje se pružaju POB su javni i POB dostupni e-putem. POB ima pravo uvida u sopstvene podatke i može ga ostvariti na jednostavan način e-putem. Dokumenti o organizaciji i rezultatima rada PURS su javni i dostupni na Internet stranici PURS.

Uvođenje i primena novog poslovnog modela u skladu sa navedenim načelima podrazumeva sveobuhvatne promene načina poslovanja: od promene poslovnih procesa, IKT sistema i pravnog okvira, preko promene unutrašnje organizacije i podele rada, do promene poslovne kulture i pravila poslovnog ponašanja. 

U skladu sa navedenim, tokom analize poslovnih procesa i pripreme za implementaciju novog informacionog sistema SiTAX, identifikovane su odredbe čija primena u praksi može dovesti do različitih tumačenja u istim ili sličnim činjeničnim i pravnim situacijama, kao i odredbe koje nisu dovoljno precizne sa aspekta automatizacije i digitalizacije postupaka. 

Uočene su i pojedine procedure koje zahtevaju dodatno normativno preciziranje radi efikasnijeg postupanja poreskih organa i doslednijeg ostvarivanja prava i obaveza poreskih obveznika.

 Uvođenje novog informacionog sistema SiTAX podrazumeva standardizaciju i digitalizaciju poreskih postupaka, što zahteva jasno, precizno i nedvosmisleno definisane pravne norme. Informacioni sistem mora da obezbedi jednoobrazno postupanje u svim istovetnim pravnim situacijama, zbog čega je neophodno otkloniti normativne nejasnoće i obezbediti doslednu primenu propisa na celoj teritoriji Republike Srbije.

Predložene izmene ZPPPA predstavljaju deo neophodnih promena pravnog okvira koji treba da omogući organizaciju i poslovne procese Poreske uprave u skladu sa navedenim načelima.

2) Da li je uočen problem u oblasti i na koju ciljnu grupu se odnosi? Predstaviti uzroke i posledice problema?

Uočeni problemi čije rešavanje određuje ciljeve za donošenje ovog zakona, njihovi ključni uzroci i najvažnije posledice predstavljeni su u narednoj tabeli.

	       Redni 

        broj
	          Problem
	           Uzrok
	         Posledice


	            1.
	Pravnotehničko usklađivanje pojedinih odredaba ZPPPA
	Neusaglašenost odredaba sa drugim odredbama ZPPPA 
	Pravna nesigurnost i neujednačenost postupanja nadležnih poreskih organa



	          2.
	Preciziranje odredaba koje se odnose na implementiranje novog poslovnog informacionog sistema Poreske uprave

	Neujednačenost odredaba ZPPPA i novog poslovnog informacionog sistema Poreske uprave
	Dosledna primena odredaba ZPPPA u svim fazama poreskog postupka

	         3. 
	Preciziranje odredaba koje se odnose na zabranu vršenja delatnosti poreskih obveznika 


	Nesankcionisanje novouočenih zloupotreba od strane poreskih obveznika
	Pravna nesigurnost i umanjena naplata javnih prihoda


	          4.
	Preciziranje odredaba koje uređuju radnopravne odnose zaposlenih u Poreskoj upravi
	Neusaglašenost odredaba ZPPPA sa odredbama zakona koji uređuje državne službenike

	Neujednačenost propisa


Sa navedenim problemima i njihovim posledicama suočavaju se i Poreska uprava i poreski obveznici. Naime, navedeni problemi otežavaju efikasno sprovođenje poreskih postupaka Poreskoj upravi, što poreskim obveznicima povećava troškove poštovanja poreskih propisa. 

3) Da li postoje neki drugi razlozi za promenu (intervenciju) u oblasti u slučaju da nije uočen problem?

 
Definisani ciljevi u razvoju savremenih poreskih administracija, među kojima su digitalizacija i automatizacija procesa predstavljaju ključne karakteristike razvoja poslovnih procesa. 

Osnovna pretpostavka za dalji napredak u digitalizaciji, a zatim i u automatizaciji onih procesa koji se mogu automatizovati, jesu pouzdane, tačne i ažurne evidencije, jasni propisi koji se mogu pretočiti u sistemska pravila i efikasna organizacija rada.

2. Utvrđivanje cilja.

1) Koji cilj je potrebno postići?


Ključni ciljevi Zakona o izmenama i dopunama ogledaju se u:

· Pravnotehničkom usklađivanju pojedinih odredaba ZPPPA kako bi se primena ZPPPA realizovala sa što manje tumačenja i na taj način doprinelo bržem sprovođenju poreskog postupka;

· Preciziranju odredaba ZPPPA koje se odnose na zakonski osnov za uspostavljanje jasnih pravila da se navedenim izmenama postojeći informacioni sistem Poreske uprave implementira u novi informacioni sistem SiTAX;

· Preciziranje odredaba ZPPPA kojima se važeći sistem sankcija za zabranu vršenja delatnosti dopunjuje sankcionisanjem nove uočene zloupotrebe sistema fiskalizacije čije procesuiranje će doprineti pravnoj sigurnosti i efikasnosti poreskog postupka; 

· Preciziranju odredaba ZPPPA koje uređuju radnopravne odnose zaposlenih i organizaciju Poreske uprave u cilju usaglašavanja sa odredbama zakona koji uređuje državne službenike.

2) Da li je cilj koji se postiže donošenjem propisa usklađen sa ciljevima važećih planskih dokumenata i prioritetnim ciljevima Vlade?

Brze i neprekidne promene u tehnološkom, ekonomskom i društvenom okruženju, međutim, zahtevaju od Poreske uprave da stalno prilagođava svoje poslovne procese kako bi mogla da odgovori izazovima koje ove promene donose dajući svoj puni doprinos stabilnosti javnih finansija, poreskopravnoj sigurnosti poreskog sistema i unapređenju usluga poreskim obveznicima. 

U tom cilju, Vlada Republike Srbije usvojila je Program transformacije Poreske uprave za period 2021 – 2025. godine (u daljem tekstu: Program transformacije) koji predstavlja nastavak procesa reforme poreske administracije u Republici Srbiji započet pre više godina usvajanjem Programa transformacije.

Svrha Programa transformacije je da definiše put kojim će se doći do ostvarivanja konačnog cilja reforme Poreske uprave, a to je stvaranje moderne i efikasne institucije koja obezbeđuje i ima sledeća svojstva:

1. Održive i predvidive javne finansije;

2. Poreska uprava nevidljiva za poreskog obveznika, a prisutna i dostupna na svakom mestu, u svakom trenutku i pruža digitalnu uslugu potpuno prilagođenu poreskom obvezniku;

3. Poreska uprava integrisana u prirodno, poslovno okruženje poreskog obveznika.

U periodu 2021 – 2024. godine, u sklopu sprovođenja Programa transformacije, Poreska uprava je sprovela obimne aktivnosti u okviru Projekta modernizacije Poreske uprave (eng. Tax Administration Modernization Project - TAMP) koji se finansira iz kredita Svetske banke. Između ostalog, u okviru ovog projekta, Poreska uprava je usvojila 

· novi opšti poslovni model (NPM), u oktobru 2021. godine,

· novi dizajn poslovnih procesa u skladu sa NPM, u novembru 2022. godine i 

· plan sprovođenja NPM sa akcionim planom, u septembru 2023. godine. 


Plan sprovođenja NPM podrazumeva i uvođenje novog informacionog sistema Poreske uprave.


Uvođenje novog informacionog sistema SiTAX podrazumeva standardizaciju i digitalizaciju poreskih postupaka, što zahteva jasno, precizno i nedvosmisleno definisane pravne norme. Informacioni sistem mora da obezbedi jednoobrazno postupanje u svim istovetnim pravnim situacijama, zbog čega je neophodno otkloniti normativne nejasnoće i obezbediti doslednu primenu propisa na celoj teritoriji Republike Srbije.

Predložene izmene ZPPPA predstavljaju deo neophodnih promena pravnog okvira koji treba da omogući organizaciju i poslovne procese Poreske uprave u skladu sa navedenim načelima.

3) Na osnovu kog pokazatelja učinka se utvrđuje da li je došlo do postizanja cilja?

Dokumentom kojim je u okviru sprovođenja Programa transformacije Poreska uprava usvojila Novi poslovni model, međutim, utvrđeni su i kvantifikovani ključni pokazatelji za praćenje uspešnosti rada Poreske uprave (1) smanjenje poreskog jaza za 20%, u srednjem roku, (2) povećanje zadovoljstva poreskih obveznika na preko 80% i (3) zadržavanje troškovne efikasnosti Poreske uprave oko EU proseka (oko 0,8% troškova u naplati).

Neusvajanje predloženih izmena značilo bi odustajanje od NPM što bi izvesno dovelo da se vrednosti prva dva pokazatelja (poreski jaz i zadovoljstvo poreskih obveznika) kreću u smeru suprotnom od ciljnog.

4) Definisati izvor provere i rokove za prikupljanje podataka za praćenje primene propisa.

Pokazatelji ostvarivanja opšteg cilja su veličina poreskog jaza, stepen zadovoljstva poreskih obveznika i troškovna efikasnost Poreske uprave. Oni mogu da počnu da se primenjuju i pre uvođenja Novog poslovnog modela, jer predstavljaju meru svih ključnih ishoda rada Poreske uprave od značaja za opšti cilj. 

Neki od pokazatelja ostvarivanja ciljeva dati su kroz: 

· učešće ugašenog duga u ukupnom dugu koji se vodi u poreskom računovodstvu;

· učešće podataka o poreskim obveznicima koji se automatski periodično proveravaju u ukupnom broju podataka koji se mogu menjati kroz vreme;

 -
prosečno trajanje postupka kontrole, odnosno naplate u odnosu na vreme predviđeno standardima kvaliteta.

Takođe, priprema i početak primene potrebnih metodoloških uputstava i odgovarajuće IKT podrške treba da obezbede održivost i dosledno sprovođenje ovih zakonskih rešenja od nadležnih organizacionih jedinica Poreske uprave.

3. Identifikovanje opcija.

1) Da li je cilj moguće postići primenom „status quo” opcije? Prikazati posledice primene „status quo” opcije.

„Status quo” opcija nije razmatrana, imajući u vidu da je neophodno rešiti probleme zbog kojih se zakon menja.

Budući da se Zakonom o izmenama i dopunama uređuju poreski postupak, kako bi se u procesnom smislu doprinelo ostvarivanju mera fiskalne politike koje se uređuju materijalnim poreskim propisima, obračun efekata na bazi izmena i dopuna ZPPPA nije moguće precizno kvantitativno iskazati.

Postoji nekoliko ključnih efekata predloženih promena u smislu jačanja pravne sigurnosti uspostavljanjem jasnih pravila i preciziranjem pojmova i postupaka koji osiguravaju jednoobraznost u postupanju Poreske uprave čime se unapređuju uslovi poslovanja poreskih obveznika obezbeđujući izvesnost posledica određene poreskopravne situacije, na koji način se otklanja neizvesnost koja se javlja kao posledica neusaglašenosti u ukupnom pravnom okviru za poslovanje.

Takođe, uočeno je da pojedine procedure zahtevaju dodatno normativno preciziranje radi efikasnijeg postupanja poreskih organa i doslednijeg ostvarivanja prava i obaveza poreskih obveznika.

2) Da li je cilj moguće postići isključivo primenom podsticajnih, informativno-edukativnih, institucionalno-upravljačkih ili mera za obezbeđivanje dobara i usluga, bez donošenja novog ili izmene postojećeg propisa? 

Imajući u vidu predložene izmene (usaglašavanje odredaba i pravnotehničko uređivanje odredaba ZPPPA) nije moguće postizanje cilja kroz primenu podsticajnih, informativno-edukativnih, institucionalno-upravljačkih ili mera za obezbeđivanje dobara i usluga, a bez promene regulatornog okvira. 

3) Koje su ključne promene koje se propisom predlažu radi postizanja cilja?

Društvena vrednost koju svojim doslednim efikasnim i stručnim poslovanjem stvara Poreska uprava je poverenje i poštovanje od strane poreskih obveznika i opšte javnosti, ne samo kao izraz odnosa prema njoj kao organizaciji, već i prema ukupnom poreskom sistemu i državi u celini. 

S tim u vezi ključne promene koje se propisom predlažu radi postizanja cilja ogledaju se u preciziranju prava i obaveza nadležnih poreskih organa prilikom utvrđivanja, naplate i kontrole javnih prihoda u poreskom postupku i primene odredaba ZPPPA, pravnotehničkom usklađivanju pojedinih odredaba ZPPPA kako bi se primena ZPPPA realizovala sa što manje tumačenja i na taj način doprinelo bržem sprovođenju poreskog postupka, kao i preciziranju odredaba ZPPPA koje se odnose na mogućnost da se navedene izmene implementiraju u novi informacioni sistem Poreske uprave.

4) Koje opcije su razmatrane prilikom izrade propisa i navesti razloge zbog kojih se od njih odustalo?

Ne postoje alternativne mere za ostvarenje cilja imajući u vidu da su predložena rešenja normativna materija tako da nema mogućnosti da se ciljevi koji se žele postići reše bez donošenja zakona. Izmena regulatornog okvira je osnovni uslov koji je potrebno da bude ispunjen kako bi se omogućilo stvaranje adekvatne podrške za postizanje željenih ciljeva. 

5) Koja je međunarodna uporedna praksa u regulisanju oblasti?

Definisani ciljevi i načela NPM su u potpunosti u skladu sa kretanjima u razvoju savremenih poreskih administracija, među kojima su digitalizacija i automatizacija procesa ključne karakteristike razvoja poslovnih procesa. Značajan broj poreskih administracija uspešno je sproveo i značajno odmakao u ovom razvoju. 

Osnovna pretpostavka za dalji napredak u digitalizaciji, a zatim i u automatizaciji onih procesa koji se mogu automatizovati, jesu pouzdane, tačne i ažurne evidencije, jasni propisi koji se mogu pretočiti u sistemska pravila i efikasna organizacija rada. 

Predložene izmene i dopune ZPPPA stvaraju ove osnovne pretpostavke, a njihovo sprovođenje omogućiće dalji napredak u transformaciji Poreske uprave u savremenu poresku administraciju koja je oslonac stabilnosti javnih finansija i značajna podrška poreskim obveznicima u poštovanju poreskih propisa i ostvarivanju njihovih prava.

4. Analiza ekonomskih efekata
1) Da li se predloženim rešenjima propisa uvodi novi, ukida ili menja postojeći administrativni postupak i/ili administrativni zahtev za privredne subjekte i koji su pozitivni efekti ovog rešenja? Da li predložena rešenja utiču na povećanje ili umanjenje administrativnih troškova i koliko iznosi povećanje ili umanjenje administrativnih troškova koje snosi privredni subjekt?

Predloženim rešenjima propisa se menjaju postojeći administrativni postupci za privredne subjekte, i to:

· u članu 39. ZPPPA, u postupku produženja roka za podnošenje poreske prijave utvrđuje se da se zahtev za  produženje roka za podnošenje poreske prijave podnosi za svaki poreski oblik i svaki poreski period. Dalje, produženjem roka za podnošenje poreske prijave istovremeno se produžava i rok dospelosti poreske obaveze;

· u članu 40. ZPPPA, u postupku podnošenja izmenjene poreske prijave propisuje se da ako poreski obveznik ustanovi da poreska prijava, koju je podneo Poreskoj upravi, odnosno poreska prijava koju je umesto poreskog obveznika podnela poreska uprava, sadrži grešku koja za posledicu ima pogrešno utvrđenu visinu poreske obaveze, odnosno propust druge vrste, dužan je da odmah, a najkasnije do isteka roka zastarelosti, podnese poresku prijavu u kojoj su greška ili propust otklonjeni, s tim da nije ograničen brojem podnošenja izmenjene poreske prijave.

Predložene izmene i dopune ZPPPA treba da smanje troškove poštovanja poreskih propisa svim privrednim subjektima, kroz smanjenje vremena potrebnog za sprovođenje postupka, odnosno proveru ispunjenosti uslova za rešavanje po zahtevima poreskih obveznika.

2) Da li se predloženim rešenjima propisa uvodi nova, menja ili ukida postojeća finansijska obaveza za privredne subjekte? Koji su pozitivni efekti uvođenja nove, izmena ili ukidanja obaveze?

Predloženim rešenjima propisa ne uvodi se nova, niti se menja ili ukida postojeća finansijska obaveza za privredne subjekte.

3) Da li se predloženim rešenjima propisa uvodi nova, menja ili ukida postojeća obaveza koja utiče na povećanje ili umanjenje troškova proizvodnje i/ili pružanja usluga koje
snosi privredni subjekt? Koliko iznosi povećanje ili umanjenje ovih troškova? Da li se obaveza može ispuniti na domaćem tržištu i da li je rok za ispunjenje obaveze primeren? Koji su pozitivni efekti uvođenja nove, izmena ili ukidanja obaveze?

Predloženim rešenjima propisa ne uvodi se nova, ne menja se i ne ukida se  postojeća obaveza koja utiče na povećanje ili umanjenje troškova proizvodnje i/ili pružanja usluga koje
snosi privredni subjekt.

4) Na koji način će predložena rešenja propisa uticati na konkurentnost privrednih subjekata na domaćem i inostranom tržištu?

Predložena rešenja propisa ne utiču na konkurentnost privrednih subjekata na domaćem i inostranom tržištu.

5) Na koji način će predložena rešenja propisa uticati na konkurenciju?

Predložena rešenja propisa ne utiču na konkurentnost privrednih subjekata.

6) Na koji način će predložena rešenja propisa uticati na mikro, male i srednje privredne subjekte (MMSP)?

Predložena rešenja propisa ne utiču na privredne subjekte različite veličine (mikro, male, srednje, velike). 

5. Analiza efekata na društvo.

1) Da li se predloženim rešenjima propisa uvodi novi, ukida ili menja postojeći administrativni postupak za građane i koji su pozitivni efekti ovog rešenja? Da li predložena rešenja propisa utiču na povećanje ili umanjenje administrativnih troškova i koliko iznosi povećanje ili umanjenje administrativnih troškova koje snose građani?

Predloženim rešenjima propisa se menjaju postojeći administrativni postupci za građane , i to:

· Prilikom povraćaja preplate doprinosa za penzijsko i invalidsko osiguranje, poreski obveznik – fizičko lice pored rešenja, može dostaviti i uverenje organizacije nadležne za obavezno penzijsko i invalidsko osiguranje o utvrđenom pravu na povraćaj preplate doprinosa za penzijsko i invalidsko osiguranje.

Naime,  podzakonskim aktom – Pravilnikom o uslovima, postupku i načinu za povraćaj više plaćenog doprinosa za obavezno socijalno osiguranje i prestanku obaveze plaćanja doprinosa po osnovu ugovorene naknade u toku tekuće godine („Službeni glasnik RS”,  broj 29/26, a koji je u primeni od 3. aprila 2026. godine, propisano je da se uverenje organizacije nadležne za obavezno penzijsko i invalidsko osiguranje može smatrati relevantnom dokumentacijom za ostvarivanje prava na povraćaj više plaćenog doprinosa (pored rešenja);

· u članu 39. ZPPPA, u postupku produženja roka za podnošenje poreske prijave utvrđuje se da se zahtev za  produženje roka za podnošenje poreske prijave podnosi za svaki poreski oblik i svaki poreski period. Dalje, produženjem roka za podnošenje poreske prijave istovremeno se produžava i rok dospelosti poreske obaveze;

· u članu 40. ZPPPA, u postupku podnošenja izmenjene poreske prijave propisuje se da ako poreski obveznik ustanovi da poreska prijava, koju je podneo Poreskoj upravi, odnosno poreska prijava koju je umesto poreskog obveznika podnela poreska uprava, sadrži grešku koja za posledicu ima pogrešno utvrđenu visinu poreske obaveze, odnosno propust druge vrste, dužan je da odmah, a najkasnije do isteka roka zastarelosti, podnese poresku prijavu u kojoj su greška ili propust otklonjeni, s tim da nije ograničen brojem podnošenja izmenjene poreske prijave.

Predložene izmene i dopune ZPPPA treba da smanje troškove poštovanja poreskih propisa građanima, kroz smanjenje vremena potrebnog za sprovođenje postupka, odnosno proveru ispunjenosti uslova za rešavanje po zahtevima poreskih obveznika.

2) Da li se predloženim rešenjima propisa uvodi nova, menja ili ukida postojeća finansijska obaveza za građane?

Predloženim rešenjima propisa ne uvodi se nova, niti se menja ili ukida postojeća finansijska obaveza za građane.

3) Da li se predloženim rešenjima propisa uvodi nova, menja ili ukida postojeća obaveza koja utiče na troškove života?

Predloženim rešenjima propisa ne uvodi se nova, niti se menja ili ukida postojeća obaveza koja utiče na troškove života.

4) Na koji način predložena rešenja propisa utiču na dostupnost, kvalitet i cene roba i usluga od značaja za životni standard stanovništva?

Predložena rešenja propisa ne utiču na dostupnost, kvalitet i cene roba i usluga od značaja za životni standard stanovništva.

5) Na koji način predložena rešenja propisa utiču na tržište rada, zapošljavanje, uslove za rad i sindikalno udruživanje?

Predložena rešenja propisa ne utiču na tržište rada, zapošljavanje, uslove za rad i sindikalno udruživanje.

6) Na koji način predložena rešenja propisa utiču na zdravlje ljudi?

Predložena rešenja propisa ne utiču na zdravlje ljudi.

7) Na koji način predložena rešenja propisa utiču na obim ostvarivanja prava na pravično suđenje, pristupačnost javnim površinama i objektima i pristup informacijama? Na koji način predložena rešenja utiču na kvalitet i dostupnost javnih usluga, usluga sistema socijalne zaštite, sistema zdravstvene zaštite i sistema obrazovanja, kao i i drugih javnih usluga, naročito u kontekstu zaštite i unapređenja prava pripadnika osetljivih društvenih grupa?

Predložena rešenja propisa ne utiču na obim ostvarivanja prava na pravično suđenje, pristupačnost javnim površinama i objektima i pristup informacijama.

8) Na koji način predložena rešenja propisa utiču na dostupnost kulturnih sadržaja i očuvanje kulturnog nasleđa?

Predložena rešenja propisa ne utiču na dostupnost kulturnih sadržaja i očuvanje kulturnog nasleđa.

9) Da li predložena rešenja propisa imaju različite efekte na žene i muškarce, tj. rodnu ravnopravnost? Opisati te efekte. Da li propis povećava ili umanjuje rodnu ravnopravnost? Koje mere su predviđene za ublažavanja potencijalnih negativnih efekata propisa na rodnu ravnopravnost?

Predložena rešenja propisa nemaju različite efekte na žene i muškarce, tj. rodnu ravnopravnost, već se podjednako odnose i na žene i na muškarce.

6. Analiza efekata na životnu sredinu i klimatske promene.

1) Na koji način predložena rešenja propisa utiči na životnu sredinu?

Predložena rešenja propisa ne utiču na životnu sredinu.

7. Analiza upravljačkih efekata.

1) Koje aktivnosti je potrebno sprovesti i u kojim rokovima kako bi se omogućila primena propisa? Koja organizaciona jedinica unutar organa, odnosno organizacije koji vrše javna ovlašćenja, je odgovorna za sprovođenje ovih aktivnosti?

Tokom analize poslovnih procesa i pripreme za implementaciju novog informacionog sistema SiTAX, identifikovane su odredbe čija primena u praksi može dovesti do različitih tumačenja u istim ili sličnim činjeničnim i pravnim situacijama, kao i odredbe koje nisu dovoljno precizne sa aspekta automatizacije i digitalizacije postupaka. 

Uočene su i pojedine procedure koje zahtevaju dodatno normativno preciziranje radi efikasnijeg postupanja poreskih organa i doslednijeg ostvarivanja prava i obaveza poreskih obveznika.

S tim u vezi, uvođenje novog informacionog sistema SiTAX podrazumeva standardizaciju i digitalizaciju poreskih postupaka, što zahteva jasno, precizno i nedvosmisleno definisane pravne norme. 

Informacioni sistem mora da obezbedi jednoobrazno postupanje u svim istovetnim pravnim situacijama, zbog čega je neophodno otkloniti normativne nejasnoće i obezbediti doslednu primenu propisa na celoj teritoriji Republike Srbije.

Pored saradnje nadležnih organa, u ovom periodu predviđa se i priprema i početak primene potrebnih metodoloških uputstava i odgovarajuće IKT podrške koji treba da obezbede održivost i dosledno sprovođenje svih zakonskih rešenja od strane nadležnih organizacionih jedinica Poreske uprave.

2) Odrediti kapacitete organa, odnosno organizacije koji vrše javna ovlašćenja koji je potrebno angažovati za primenu propisa. Da li su kapaciteti dovoljni za primenu propisa?

Jedna od strateških inicijativa navedena u Programu transformacije odnosi se na nužnost razvoja kadrovskih kapaciteta Poreske uprave. U tom delu Programa transformacije navedeno je sledeće: 

„Izazovi koji stoje u narednom periodu pred Poreskom upravom u delu upravljanja ljudskim resursima zahtevaju razvoj strateškog upravljanja ljudskim resursima koja treba u praksi da predstavlja konkretan skup mera i aktivnosti koji će obezbediti efikasne procese zapošljavanja većeg broja državnih službenika (kroz mehanizam donošenja Godišnjeg kadrovskog plana), stručno usavršavanje i brzo uvođenje u posao novozaposlenih, preraspoređivanje zaposlenih u skladu sa promenama organizacione strukture Poreske uprave kroz mehanizam donošenja Godišnjeg kadrovskog plana, zadržavanje najkvalitetnijih zaposlenih u Poreskoj upravi i sl.”

Činjenica je da je ključan izazov za sprovođenje celog Programa transformacije upravo prevazilaženje postojećeg ograničenja u raspoloživosti ljudskih resursa. 

Sprovođenje predloženih promena ZPPPA, međutim, moguće je uz postojeće kapacitete Poreske uprave.

3) Na koji način predložena rešenja propisa utiču na efikasnost, odgovornost i transparentnost rada organa, odnosno organizacija koji vrše javna ovlašćenja nadležnih za primenu propisa?

Predložene izmene ZPPPA kojima se, između ostalog, preciziraju i usaglašavaju njegove odredbe, kako unutar samog ZPPPA tako i sa drugim zakonima, te popunjavaju pravne praznine i definišu jasna pravila povećavaju i odgovornost i transparentnost rada Poreske uprave, koja u pogledu prava i obaveza iz poreskopravnog odnosa primenjuje odredbe zakona i drugih propisa saglasno načelu zakonitosti.

4) Na koji način predložena rešenja propisa utiču na vladavinu prava?

Predloženim rešenjima propisa povećava se pravna sigurnost poreskih obveznika. Definisanjem jasnih pravila doprinosi se većoj pravnoj sigurnosti poreskih obveznika i izvesnosti u pogledu elemenata i ishoda poreskopravnog odnosa.  

8. Analiza finansijskih efekata.

1) Koliko iznose javni rashodi primene propisa i iz kojih izvora finansiranja će se obezbediti sredstva?

Za sprovođenje dela predloženih izmena i dopuna ZPPPA nije potrebno obezbediti dodatna sredstva u budžetu Republike Srbije.  

Deo neophodnih sredstava za sprovođenje predloženog zakona obezbediće se preraspodelom postojećeg budžeta Poreske uprave.

2) Kakve će efekte predložena rešenja propisa imati na javne prihode i rashode?

Predložene izmene i dopune ZPPPA stvaraju pravne pretpostavke za dalje unapređenje poslovanja Poreske uprave, a time i za povećanje javnih prihoda kroz smanjenje poreskog jaza uz povećanje kvaliteta usluga poreskim obveznicima. S druge strane, one u srednjem i dugom roku ne utiču na javne rashode.

9. Analiza rizika.

1) Navesti ključne rizike za primenu propisa. Koje mere će biti preduzete kako bi se smanjila verovatnoća nastanka rizičnih događaja, odnosno umanjili njihovi efekti i koje mere će biti preduzete ukoliko se rizik ostvari?

Rizik mogu predstavljati neadekvatni rokovi za sprovođenje aktivnosti koje prethode primeni propisa, odnosno vremenska ograničenja prilikom saradnje sa drugim državnim organima neophodnim za sprovođenje poreskih propisa.

Prevazilaženje rizika sastoji se u stvaranju tehničkih i informatičkih pretpostavki da se navedene izmene implementiraju u postojeći informacioni sistem Poreske uprave, odnosno priprema i početak primene potrebnih metodoloških uputstava i odgovarajuće IKT podrške koji treba da obezbede održivost i dosledno sprovođenje ovih zakonskih rešenja od nadležnih organizacionih jedinica Poreske uprave, kao i održiva saradnja sa svim drugim državnim organima.
IZJAVA 

O USKLAĐENOSTI PROPISA SA PROPISIMA EVROPSKE UNIJE
1. Organ državne uprave, odnosno drugi ovlašćeni predlagač propisa 

Ovlašćeni predlagač: Vlada 

Obrađivač: Ministarstvo finansija 

2. Naziv propisa
PREDLOG ZAKONA O IZMENAMA I DOPUNAMA ZAKONA O PORESKOM POSTUPKU I PORESKOJ ADMINISTRACIJI
DRAFT LAW ON AMENDMENTS AND SUPPLEMENTATIONS TO THE LAW ON TAX PROCEDURE AND TAX ADMINISTRATION

3. Usklađenost propisa s odredbama Sporazuma o stabilizaciji i pridruživanju između Evropskih zajednica i njihovih država članica, sa jedne strane i Republike Srbije sa druge strane („Službeni glasnik RS”, broj 83/08) (u daljem tekstu: Sporazum):

a) Odredbe Sporazuma koje se odnose na normativnu sadržinu propisa    

Čl. 37, 72, 73. i 100. Sporazuma 

b) Prelazni rok za usklađivanje zakonodavstva prema odredbama Sporazuma
Primenjuje se rok iz člana 72. Sporazuma, kao opšti rok za usklađivanje propisa, kao i ostali rokovi predviđeni u odredbama tačke 3a) ove izjave.

v) Ocena ispunjenosti obaveza koje proizilaze iz navedene odredbe Sporazuma
Ispunjava u potpunosti.

g) Razlozi za delimično ispunjavanje, odnosno neispunjavanje obaveza koje proizilaze iz navedene odredbe Sporazuma
/

d) Veza sa Nacionalnim programom za usvajanje pravnih tekovina Evropske unije
/

4. Usklađenost propisa sa propisima Evropske unije:

a) Navođenje odredbi primarnih izvora prava Evropske unije i ocene usklađenosti sa njima
Ugovor o funkcionisanju Evropske unije, naslov VII – Zajednička pravila o konkurenciji, oporezivanju i usklađivanju propisa – usklađeno.

b) Navođenje sekundarnih izvora prava Evropske unije i ocene usklađenosti sa njima
Sekundarni izvori prava Evropske unije u pogledu poreskog postupka i poreske administracije nisu relevantni za normativnu uređenost Nacrta zakona.

v) Navođenje ostalih izvora prava Evropske unije i usklađenost sa njima
/

g) Razlozi za delimičnu usklađenost, odnosno neusklađenost
/

d) Rok u kojem je predviđeno postizanje potpune usklađenosti propisa sa propisima Evropske unije.

U skladu sa rokovima iz Sporazuma.

5.  Ukoliko ne postoje odgovarajuće nadležnosti Evropske unije u materiji koju reguliše propis, i/ili ne postoje odgovarajući sekundarni izvori prava Evropske unije sa kojima je potrebno obezbediti usklađenost, potrebno je obrazložiti tu činjenicu. U ovom slučaju, nije potrebno popunjavati Tabelu usklađenosti propisa. Tabelu usklađenosti nije potrebno popunjavati i ukoliko se domaćim propisom ne vrši prenos odredbi sekundarnog izvora prava Evropske unije već se isključivo vrši primena ili sprovođenje nekog zahteva koji proizilazi iz odredbe sekundarnog izvora prava (npr. Predlogom odluke o izradi strateške procene uticaja biće sprovedena obaveza iz člana 4. Direktive 2001/42/EZ, ali se ne vrši i prenos te odredbe Direktive).

Ne postoje odgovarajući propisi Evropske unije sa kojima je potrebno obezbediti usklađenost u pogledu predložene materije obuhvaćene ovim zakonom.  

6. Da li su prethodno navedeni izvori prava Evropske unije prevedeni na srpski jezik?

/

7. Da li je propis preveden na neki službeni jezik Evropske unije?

/

8. Saradnja sa Evropskom unijom i učešće konsultanata u izradi propisa i njihovo mišljenje o usklađenosti?

U izradi Predloga zakona nisu učestvovali konsultanti.


